**Likumprojekta**

**“Grozījumi Profesionālās izglītības likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz turpināt un pilnveidot profesionālās izglītības satura reformu, tai skaitā saistībā ar profesionālām kvalifikācijām Latvijas kvalifikāciju ietvarstruktūrā, pilnveido regulējumu attiecībā uz modulārajām profesionālās izglītības programmām, sasniegto mācīšanās rezultātu uzkrāšanas, pārnešanas un atzīšanas principiem un kārtību, un profesionālās kvalifikācijas daļas apguvi apliecinošiem dokumentiem. Likumprojekts paredz ieviest profesionālās izglītības programmu absolventu monitoringa datu apstrādi, un izglītojamo apdrošināšanu pret nelaimes gadījumiem visā profesionālās izglītības programmas apguves laikā. Likumprojekts precizē normas un paplašina iespējas attiecībā uz profesionālās tālākizglītības un profesionālās pilnveides izglītības programmu apguvi.  Likumprojekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. Atsevišķas normas stāsies 2021.gada 1.jūnijā, 2022.gada 1.janvārī, 1.jūnijā, 2023.gada 1.janvārī. |

|  |  |
| --- | --- |
| **I. Tiesību akta projekta izstrādes nepieciešamība** | |
| 1. Pamatojums | Likumprojekts “Grozījumi Profesionālās izglītības likumā” (turpmāk – Likumprojekts) sagatavots:  1) pēc Izglītības un zinātnes ministrijas (turpmāk – IZM ) iniciatīvas, pilnveidojot normatīvo regulējumu profesionālās izglītības satura reformas īstenošanā  2) izpildot Izglītības likuma pārejas noteikumu 80.punktā doto uzdevumu Ministru kabinetam, kas paredz, ka Ministru kabinets izstrādā iesniedz Saeimai grozījumus Profesionālās izglītības likumā (turpmāk arī – Likumā), lai to saskaņotu ar Izglītības likuma 23. panta piektajā daļā izdarītajiem grozījumiem attiecībā uz institūciju un personu informēšanu ne vēlāk kā trīs mēnešus iepriekš un Izglītības likuma 24. panta ceturtajā daļā, 25. panta otrajā daļā, 36. panta pirmajā daļā, 39. panta pirmajā daļā, 44. panta otrajā daļā un 47.1 panta otrajā daļā izdarītajiem grozījumiem, saskaņā ar kuriem nav nepieciešams izsniegt izglītības iestādes reģistrācijas apliecību un licenci izglītības programmas īstenošanai.  3) izpildot Ministru kabineta 2017.gada 5.septembra protokollēmumā (protokols Nr.43 14.§) IZM doto uzdevumu līdz 2020.gada 31.decembrim nodrošināt monitoringa datu iegūšanu par profesionālās vidējās izglītības iestāžu absolventu nodarbinātību un ienākumiem;  4) izpildot Ministru kabineta 2019.gada 7.maija rīkojumā Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” iekļautos uzdevumus kas:  (a) nosaka izstrādāt grozījumus Profesionālās izglītības likumā, kas paredzētu modulāro profesionālās izglītības programmu izmantošanu pieaugušo izglītībā un noteiktu izglītības dokumentus, ko izsniedz par programmas moduļa apguvi;  (b) paredz modulārās pieejas īstenošanu profesionālajā izglītībā un izmantošanu pieaugušo izglītībā, lai sekmētu profesionālās izglītības programmu atbilstību vidējā termiņā darba tirgus attīstības prognozēm un profesionālās izglītības iestāžu iesaisti pieaugušo izglītības pakalpojuma sniegšanā;  5) izpildot Ministru kabineta 2019.gada 5.novembra protokollēmumā (protokols Nr.51 10.§) doto uzdevumu izstrādāt grozījumus Profesionālās izglītības likumā, lai tajā ietvertais regulējums par izglītības iestādes nolikuma apstiprināšanu nebūtu pretrunā ar Izglītības likumu. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2009.gada 16.septembra rīkojumu Nr.629 “Par koncepciju “Profesionālās izglītības pievilcības paaugstināšana un sociālo partneru līdzdalība profesionālās izglītības kvalitātes nodrošināšanā”” tika uzsākta profesionālās izglītības satura reforma.  Īstenojot profesionālās izglītības satura reformu 2015.gada 23.aprīlī Saeima pieņēma likumu “Grozījumi Profesionālās izglītības likumā” (turpmāk – grozījumi likumā), ar kuriem tika ieviestas vairākas būtiskas izmaiņas profesionālās izglītības jomā minētajā koncepcijā paredzēto reformu uzsākšanai.  Ar šiem grozījumiem likumā tika ieviesta Latvijas kvalifikāciju ietvarstruktūra (turpmāk – LKI), kas pielīdzināta Eiropas kvalifikāciju ietvarstruktūrai. Regulējums par LKI stājās spēkā vienlaikus ar atbilstošajiem grozījumiem Izglītības likumā, kas pieņemti Saeimā 2015.gada 18. jūnijā.  Ar grozījumiem likumā tika ieviests regulējums par Nozaru ekspertu padomēm, darba vidē balstītām mācībām, profesionālās izglītības iestāžu konventu, tika nodalīti profesiju standarti no profesiju klasifikatora.  Savukārt ar 2017.gada 22.jūnija likumu “Grozījumi Profesionālās izglītības likumā” profesionālā izglītībā tika ieviesti moduļi un modulārās programmas.  Ar Likumprojektu tiek turpināta uzsāktā profesionālās izglītības satura reforma, pilnveidojot un papildinot esošās normas, kā arī ieviešot jaunu regulējumu.  Ar IZM 2018.gada 3.maija rīkojumu Nr.1-2e/2018/154 “Par pastāvīgās Profesionālās izglītības likuma darba grupas izveidi” tika izveidota starpinstitucionāla darba grupa (turpmāk – darba grupa), kuras uzdevums ir izvērtēt dažādu institūciju sniegtos priekšlikumus Likuma grozījumiem, kā arī nepieciešamības gadījumā izstrādāt grozījumus Profesionālās izglītības likumā un ar to saistītajos normatīvajos aktos.  Eiropas Parlaments un Eiropas Komisija 2009. gadā izstrādājusi Eiropas kredītsistēmu profesionālajai izglītībai principus ( *The European Credit system for Vocational Education and Training*) (turpmāk - ECVET) (http://www.ecvet-secretariat.eu/en/what-is-ecvet), kas ir instrumentu un principu kopums, kas veicina izglītības ieguvēju un strādājošo mobilitāti un mūžilgu mācīšanos. ECVET principi veidoti pamatojoties uz dalībvalstu labo praksi, kura nodrošina kvalifikāciju salīdzināmību un caurskatāmību, atbalstot iedzīvotāju mobilitāti un mūžilgu mācīšanos.  Lai mainīgajā darba vidē nodrošinātu profesionālās izglītības atbilstību darba tirgus prasībām un nodrošinātu ECVET principu īstenošanas iespējas, ir nepieciešami grozījumi esošajā regulējumā, kas precizē terminus, ievieš jaunus terminus un tiesību normas, t.sk. paredz iespēju novērtēt un izsniegt atbilstošu valsts atzītu dokumentu ne tikai par visas profesionālās izglītības programmas apguvi, bet arī par atsevišķu programmas daļu apguvi. Tādējādi ar likumprojektu tiek mainīts pamatprincips - vērtējot mācību rezultātus, tiks novērtēts sasniegtais, nevis konstatēts nepietiekamais, kā arī tiek veidota elastīga, uz indivīda vajadzībām un spējām orientēta profesionālās izglītības sistēma, kas vienlaikus pilnībā atbilst nozaru vajadzībām. Likumprojektā paredzētais regulējums veidots, ņemot vērā ECVET galveno elementu- noteikti sasniedzamie mācīšanās rezultāti (*learning outcomes*), kā arī iespēja tos uzkrāt, pārnest un atzīt, tādējādi nodrošinot mērķi veicināt elastīgu mācīšanos jebkurā vietā un laikā. Priekšnosacījumi ECVET principu ieviešanai ir : 1) profesionālās izglītības programmu saturiska pārstrukturēšana, veidojot elastīgus moduļus, kas nodrošinātu iespēju ātri reaģēt uz darbaspēka pieprasījumu gan īstermiņā, gan ilgtermiņā; 2) uz profesionālajām kompetencēm balstīta izglītības procesa un uz sasniedzamajiem mācīšanās rezultātiem vērstas pieejas ieviešana profesionālās izglītības sistēmā; 3) modulārās pieejas ieviešana, veidojot iespēju cilvēkiem efektīvi pārvaldīt pārmaiņas un ātrāk pielāgoties jaunajām attīstības tendencēm nozarē.  No ECVET principu viedokļa sasniedzamie mācīšanās rezultāti nav atkarīgi no mācību procesa ilguma, kura laikā tie tika sasniegti, vai no mācību konteksta. Tāpēc tie ir piemērojami, lai noteiktu un salīdzinātu izglītojamā sasniegumus mācību/darba vidē vai kontekstā ar to, ko var sasniegt citos mācību apstākļos vai kontekstā. Ja sasniedzamie mācīšanās rezultāti ir aprakstīti skaidri un saprotami, saistot zināšanas, prasmes, atbildības pakāpi un autonomiju, tad tie ir viegli novērtējami un saprotami darba devējam un izmantojami individuālā portfolio veidošanai.  Ļoti būtiski ir nodrošināt ECVET principu ieviešanu modulāro profesionālās izglītības programmu izstrādē.  Atbilstoši šiem principiem sasniedzamos mācīšanās rezultātus apvieno grupās, kas veido sasniedzamo mācīšanās rezultātu vienības. Sasniedzamo mācīšanās rezultātu vienība kļūst par profesionālās kvalifikācijas sastāvdaļu, kas sastāv no zināšanām, prasmēm un kompetencēm (ietverot atbildības līmeni un autonomiju), kas var tikt novērtēti un apstiprināti/atzīti  Profesionālās kvalifikācijas sadalīšana sasniedzamo mācīšanās rezultātu vienībās dod iespēju atsevišķus sasniedzamos mācīšanās rezultātus:  1) atzīt no iepriekšējās pieredzes,  2) atzīt no citas izglītības iestādes,  3) uzkrāt izglītības iestādē,  4) izmantot mobilitātei.  Īpaša uzmanība tiks pievērsta arī ilgtermiņa sasniedzamo mācīšanās rezultātu atzīšanai, kas ir visciešāk saistīti ar reāliem darba apstākļiem, vislabāk - tieši darba vietā.  Sasniedzamās mācīšanās vienības var izmantot ne tikai kā struktūru formālās izglītības programmās, bet arī apstiprināt neformālās un ikdienas mācīšanās (mācīšanās no ikdienā veicamām darbībām) rezultātus.  ECVET paredz, ka izglītojamie var apgūt moduli, moduļu komplektu/sasniedzamo mācīšanās rezultātu vienību, lai iegūtu pilnu profesionālo kvalifikāciju. Izglītības iestādes var atzīt sasniedzamos mācīšanās rezultātus, ko izglītojamie sasniedz citos kontekstos, piemēram, mobilitātēs, citās izglītības iestādēs vai darba vidē, nepārvērtējot tās atkārtoti.  Tā kā sasniedzamo mācīšanās rezultātu vienības ir profesionālās kvalifikācijas sastāvdaļas, tās nosaka izglītības programmas pamata saturu un, iespējams, arī struktūru. Modulāras izglītības programmas veido tā, lai panāktu sasniedzamo mācīšanās rezultātu uzkrāšanu un atzīšanu.  Izmantojot ECVET formālās, neformālās un ikdienas mācīšanās (mācīšanās no ikdienā veiktajām darbībām) rezultātu atzīšana tiek veidota, lai nodrošinātu to salīdzināmību starp valstīm, kā arī veidotu pakāpeniskas uzkrāšanas mehānismu kvalifikācijas iegūšanai. Sasniedzamo mācīšanās rezultātu pieeja pārnes uzsvaru no mācību ilguma un priekšmetiem (tie katrs par sevi nenodrošina profesionālo kompetenču apguvi) uz reālo mācīšanos un zināšanām, prasmēm un kompetencēm, kas apgūtas vai jāapgūst mācīšanās procesā.  Ļaujot savienot formālajā un neformālajā izglītībā apgūto, tiek paplašinātas arī mūžizglītības iespējas.  Tādējādi ECVET principu īstenošana nodrošinās:  1) patstāvīgu attīstību un elastīgas pārmaiņas atbilstoši tendencēm nozarē,  2) izglītības pakalpojuma atbilstību darba tirgus prasībām,  3) vispārējo, profesionālo, praktisko zināšanu un prasmju saistību  4) izvēles iespējas un pārnesi vienas vai vairāku izglītības programmu ietvaros,  5) salīdzināšanas un pārneses iespēju Eiropas darba tirgū (Eiropas kvalifikācijas ietvarstruktūra (EKI)),  6) neformālajā izglītībā vai pašmācības ceļā apgūtu zināšanu, prasmju un kompetenču atzīšanu  7) iespēju izglītojamiem pašiem izvēlēties saturu atbilstoši savām vajadzībām un vēlmēm.  Ievērojot minēto Likumprojekta 1.pantā tiek precizēti termini atbilstoši ECVET principiem. Proti, saskaņā ar ECVET principiem kvalifikācija ir aprakstīta sasniedzamajos mācīšanās rezultātos, nosakot apgūstamās zināšanas, prasmes un kompetences. Sasniedzamos mācīšanās rezultātus var sadalīt mazākās atsevišķās mācīšanās vienībās. Katru mācīšanās vienību/rezultātu atsevišķi ir iespējams novērtēt, apstiprināt un atzīt. Mācīšanās vienības var apgūt dažādās vietās un laikā. Novērtēto, apstiprināto un atzīto sasniegto mācīšanās rezultātu/mācīšanās vienību apliecinājumus var uzkrāt un pārnest, mācoties visa mūža garumā.  Atbilstoši minētajiem ECVET principiem precizēti termini “modulis”, “moduļa programma”, “sasniedzamo mācīšanās rezultātu vienība”, “profesionālā kvalifikācija”, “profesionālās kvalifikācijas daļa”.  Likumprojekts ietver arī pieaugušo formālās profesionālās izglītības terminu precizējumu, proti, nosakot, ka profesionālo tālākizglītību ir tiesīgas apgūt pilngadīgas personas, un nosakot, ka profesionālās pilnveides izglītības ietvaros persona var apgūt, pilnveidot un attiecīgi novērtēt apgūtas profesionālās kvalifikācijas daļu un pilnveidot profesionālo kompetenci.  Likumprojekts paredz svītrot terminu “centralizēts eksāmens”, jo pirmkārt, šāds termins ir skaidrots Vispārējās izglītības likumā, otrkārt, likumprojekts paredz, ka attiecībā uz profesionālo kvalifikāciju pēc vienotas kārtības valsts mērogā organizēts valsts pārbaudījums būs profesionālās kvalifikācijas eksāmens.  Savukārt termins “profesionālās kvalifikācijas eksāmens” likumā tiek lietots, nav skaidrots, tāpēc Likumprojektā dots šī termina skaidrojums.  Likumprojekta 1. pants paredz izslēgt Likuma 1. panta otrās daļas 2.2 punktu (termins “kvalifikācijas prakse), kā arī izteikt jaunā redakcijā 1. panta otrās daļas 2.3 punktu”, kas definēja terminu “mācību prakse” aizstājot to ar terminu “prakse”. Tas saistīts ar to, ka izglītības satura pārstrukturizācijas pamatā viens no modulāro profesionālas izglītības programmu izveides principiem ir Teorijas un prakses vienotības princips – iespēja izglītojamajiem mācību procesā viena moduļa ietvaros iepazīties gan ar pakalpojuma sniegšanas vai ražošanas procesu zinātniskajiem jeb teorētiskajiem pamatiem, gan apgūt atbilstošas prasmes un profesionālās kompetences. Un tā kā moduļi ir veidoti balstoties uz sasniedzamajiem mācīšanās rezultātiem, kur sasniedzamais mācīšanās rezultāts ir formulējums, kas nosaka, ko mācību procesā iesaistītais spēj darīt, zina un izprot pēc attiecīgu mācību pabeigšanas, tas ir definēts zināšanu, prasmju un kompetenču izteiksmē. Ļoti svarīgi ka prakses mācību procesa laikā netiek dalītas, bet caurviju tiek nodrošināta pietiekoša apjomā visa mācību procesa laikā gan izglītības iestādēs gan darba vidē.  Terminu “kvalifikācijas prakse” un “mācību prakse” aizstāšana ar vārdu “prakse” pēc būtības neitekmēs arī esošo izglītības programmu īstenošanu, jo visās modulārajās izglītības programmās “Prakse” ir noslēdzošais modulis.  Modulārās profesionālās izglītības programmas tiks veidotas, balstoties uz sasniedzamajiem mācīšanās rezultātiem, kas visciešāk saistīti ar reāliem darba apstākļiem, ideālā gadījumā, tās iespējams īstenot tieši darba vietā. Sasniedzamie mācīšanās rezultāti tiks grupēti gan vienībās, gan moduļos, kurus var izmantot ne tikai kā struktūru formālās izglītības programmās, bet arī apstiprināt kā neformālās un ikdienas mācīšanās rezultātus. Atbilstoši minētajam likumprojekta 1.pantā ir nodefinēti termini – “sasniedzamo mācīšanās rezultātu vienība”, “profesionālās kvalifikācijas daļa”, precizēts termins – “profesionālā kvalifikācija”. Ieviešot modulārās profesionālās izglītības programmas, būtiski samazināsies laiks, kas vajadzīgs, lai ātri reaģētu uz darba tirgus prasībām. Profesionālās izglītības programmas modulis ir profesionālās kvalifikācijas satura daļa, kura pamatā ir sasniedzamo mācīšanās rezultātu vienība, kas sastāv no novērtējuma un pierādāmu zināšanu, prasmju un kompetenču kopuma. Profesionālās izglītības programmas sastāv no vairākiem moduļiem, ko dala vairākās sasniedzamās mācīšanās rezultātos (kvalifikācijas daļas). Moduli var piemērot vienai vai vairākām profesionālajām kvalifikācijām modulārajā izglītības programmā vai īstenot atsevišķi profesionālo kompetenču pilnveidei kā profesionālās izglītības programmu. Izstrādātais modulārās profesionālās izglītības programmas saturs ir elastīgs, tā ieviešana tiks nodrošināta profesionālās pamatizglītības, profesionālās vidējās izglītības, arodizglītības, profesionālās tālākizglītības un profesionālās pilnveides programmās. Tāpēc ir definēti termini – “saistītā profesija” un “specializācija”, veidojot vienotu izpratni par nozares līdzīgu profesionālo kvalifikāciju īsāku apguvi mūžizglītības kontekstā. Atbilstoši Likumprojektā iekļautajai definīcijai “saistītās profesijas” “vienā līmenī” ir ne tikai vertikāla saistība, bet arī horizontāla saistība. Definīcija paredz, ka saistītā profesija ir cita nozares profesija ar kopīgām zināšanām, prasmēm un kompetencēm vienā vai vairākos LKI un ietvarstruktūras līmeņos, tādējādi saistītā profesija var būt arī starpnozaru profesija.  Likumprojekts paredz terminu “pirmā līmeņa augstākā izglītība (koledžas izglītība” aizstāt ar terminu “īsā cikla profesionālā augstākā izglītība”. Latvijā lietotais termins “pirmā līmeņa augstākās izglītība” ir pārskatāms, jo ir ne vien novecojis (faktiski ietver tikai atsauci uz augstāko izglītību, nepasakot arī par programmai būtisko orientāciju uz darba tirgu), bet arī šajā aspektā nereti padara grūti saprotamu Latvijas izglītības sistēmu Eiropas un citu valstu ekspertiem un organizācijām - gan terminoloģiski, gan sistēmiski. “Īsā cikla augstākā izglītība” ir termins, ko lieto Boloņas procesā, lai apzīmētu Eiropas kvalifikāciju ietvarstruktūras /LKI 5.līmeņa izglītību, līdz ar to, terminoloģiski precizējot “Pirmā līmeņa profesionālā augstākā izglītība” uz “īsā cikla profesionālā augstākā izglītība” tiek nodrošināta starptautiskā atpazīstamība Latvijā iegūtajai izglītībai.  Šobrīd profesionālajā izglītībā tiek lietoti un profesionālo izglītību apliecinošajos dokumentos tiek norādīti gan profesionālās kvalifikācijas līmeņi, gan LKI līmeņi. Darba grupā secināts, ka būtu lietderīgi turpmāk lietot tikai vienu – LKI līmeni, jo LKI ir pielīdzināta Eiropas kvalifikāciju ietvarstruktūrai, kas nodrošina LKI salīdzināmību un caurskatāmību ar citu valstu kvalifikāciju sistēmām vai ietvarstruktūrām. Divu dažādu kvalifikāciju sistēmu numerāciju lietošana izglītības dokumentos var radīt neskaidrības, veicot Latvijas kvalifikāciju atzīšanu citās valstīs. Tādējādi ar grozījumiem Likuma 6.pantā paredzēts, ka turpmāk profesionālo izglītību un kvalifikāciju apliecinošajos dokumentos tiks norādīts tikai LKI līmenis. Ņemot vērā to, ka Izglītības likumā ir noteikti LKI astoņi līmeņi, likumprojekts vienotas terminoloģijas nolūkā definē profesionālās kvalifikācijas LKI (grozījumi Likuma 5.pantā), lai atspoguļotu profesionālās izglītības sektorā izsniegtās kvalifikācijas LKI kontekstā. Atšķirībā no Izglītības likumā definētajiem kvalifikāciju līmeņiem, likumprojektā formulētie kvalifikāciju līmeņi nosaka minētos līmeņus atbilstoši profesionālās izglītības sektora specifikai.  Likumprojektā profesionālās kvalifikācijas ir sakārtotas no LKI 2. līdz 8. līmenim. Pirmais līmenis nav iekļauts, jo tajā atrodas vispārējās izglītības kvalifikācija – apliecība par vispārējo pamatizglītību (speciālās izglītības programmas skolēniem ar (smagiem) garīgās attīstības traucējumiem vai vairākiem smagiem attīstības traucējumiem). Speciālās izglītības iestādes izglītojamiem pēc speciālās pamatizglītības programmas apguves tiek paredzētas profesionālās pamatizglītības programmu apguve, ko var īstenot tā pati speciālās izglītības iestāde, kurā izglītojamais apguvis speciālo pamatizglītības programmu (Vispārējās izglītības likuma 50.panta trešā, ceturtā daļa), vai arī profesionālā izglītības iestāde. Atbilstoši speciālās izglītības iestādes izglītojamā spējām pēc pamatizglītības programmas apguves tiek paredzēta modulārās arodizglītības programmu apguve un izglītojamais pēc programmas apguves var saņemt valsts atzītu izglītības dokumentu par profesionālās kvalifikācijas vai tās daļas apguvi atbilstoši sasniegtajam zināšanu un prasmju līmenim.  Saskaņā ar 2018.gada 1. februāra Grozījumiem Augstskolu likumā (spēkā no 2018.gada 1.aprīļa) no 2019.gada LKI 8. līmenī atrodas jauna profesionālā kvalifikācija – profesionālais doktora diploms mākslās, tāpēc likumprojektā ir iekļauts arī LKI 8. līmeņa apraksts. Iepriekš LKI 8. līmenī atradās tikai doktora diploms, kuru izsniedz par akadēmiskās doktora studiju programmas apguvi, līdz ar to nebija nepieciešams veidot LKI līmeņa aprakstu. Profesionālais doktora grāds mākslās tiek piešķirts pēc profesionālās doktora studiju programmas mākslās apguves. Studiju programmas saturs nodrošina zināšanu, prasmju un kompetenču apguvi, kas nepieciešamas profesionālas mākslinieciskās darbības veikšanai atbilstoši LKI 8. līmeņa zināšanām, prasmēm un kompetencēm.  Likumprojektā ar grozījumiem Likuma 7.panta (15.1.punkts)un 27.pantā paredzēts regulējums, lai noteiktu iepriekš apgūtu sasniedzamo mācīšanās rezultātu atzīšanu. Sasniedzamo mācīšanās rezultātu atzīšana var tikt īstenota izglītības iestādās saskaņā ar izglītības tematiskajām jomā (jomas nosaka Ministru kabineta 2017.gada 13.jūnija noteikumi Nr. 322 „Noteikumi par Latvijas izglītības klasifikāciju”). Kārtību, kādā notiks sasniedzamo mācīšanās rezultātu vienības vai vienības kopuma atzīšana, noteiks Ministru kabinets. Paredzēts, ka izglītības iestādes sasniedzamo mācīšanās rezultātu atzīšanai izveidos komisiju. Eiropas Savienības Padomes 2012.gada ieteikums par neformālās un ikdienas mācīšanās validēšanu nosaka, ka sasniedzamo mācīšanās rezultātu atzīšanas procesā ir jāiekļauj noteikti elementi- identificēšana, dokumentēšana, novērtēšana un novērtējuma apstiprināšana (lēmums par ārpus formālās izglītības apgūtajā vai profesionālajā pieredzē sasniegto mācīšanās rezultātu atzīšanu izsniegšanu)  Ņemot vērā nepieciešamību atbilstoši ECVET principiem veidot elastīgu, uz indivīda vajadzībām un spējām vērstu profesionālās izglītības piedāvājumu, ir jānodrošina mācību sasniedzamo mācīšanas rezultātu novērtēšana gan visas programmas apguves gadījumā, gan arī programmas atsevišķas daļas mācību sasniedzamo rezultātu novērtēšana un tam atbilstoša dokumenta izsniegšana.  Profesionālajā izglītībā vidējā pakāpē var iegūt profesionālo kvalifikāciju LKI 3. līmenī un LKI 4. līmenī, kā arī vispārējo izglītību arodizglītības līmenī (bez tiesībām stāties augstskolās) vai vidējās vispārējās izglītības līmenī. Gadījumā, ja ir nokārtoti vispārējās izglītības centralizētie eksāmeni, bet nav iegūta LKI 4. līmeņa kvalifikācija, tas nedrīkst liegt tiesības stāties augstskolā (kā tas ir tagad) un pretēji – gadījumā, ja vispārējās izglītības priekšmeti ir apgūti profesionālo uzdevumu veikšanai nepieciešamā līmenī, kā arī nokārtoti obligātie centralizētie eksāmeni (latv.val., svešvaloda un matemātika) un iegūta profesionālā kvalifikācija LKI 4. līmenī, bet nav nokārtoti Centralizētie eksāmeni augstākajā līmenī, nedrīkst liegt tiesības saņemt diplomu par vidējo profesionālo izglītību.  Likumprojekts precizē valsts atzītus profesionālās izglītības dokumentus, nosakot, kādam LKI līmenim atbilst katrs izsniegtais dokuments. Ņemot vērā iepriekšminēto, likumā tiek paredzēts, ka izglītības dokumentos tiek precīzāk atspoguļoti sasniegtie rezultāti – iegūtā profesionālā kvalifikācija un iegūtā vispārējā izglītība.  Atestāts par arodizglītību apliecina iegūtu LKI 3.līmeņa profesionālo kvalifikāciju (vai papildus iegūtu LKI 4.līmeņa profesionālo kvalifikāciju) un iegūtu vispārējo izglītību tādā līmenī, kas nepieciešami profesionālo uzdevumu veikšanai, taču nav nokārtoti obligātie centralizētie eksāmeni.  Diploms par profesionālo vidējo izglītību apliecina iegūtu LKI 4. līmeņa profesionālo kvalifikāciju (vai LKI 3.līmeņa profesionālo kvalifikāciju) un apliecina, ka ir nokārtoti obligātie CE. Bez tam visām profesionālās izglītības iestādēm ir jāpiedāvā kursi optimālajā un/vai augstākajā līmenī atbilstoši attiecīgās jomas augstskolu iestājeksāmenu prasībām.  Abos gadījumos papildu var tikt izsniegtas apliecības par profesionālās kvalifikācijas daļas apguvi, piem., ir iegūta LKI 3. līmeņa profesionālā kvalifikācija un papildu tam ir apgūta daļa no LKI 4. līmeņa profesionālās kvalifikācijas, taču ne pilnā apjomā, kas dotu tiesības kārtot attiecīgu profesionālās kvalifikācijas eksāmenu.  Ievērojot to, ka likumprojekts paredz novērtēt profesionālās kvalifikācijas daļas (moduļu vai vairāku moduļu) apgūšanu, tiek paredzēta arī profesionālās izglītības programmu apguvi apliecinošu valsts atzītu dokumentu izsniegšana arī par nepilnu profesionālās vidējās izglītības programmas apguvi, kas paredz iespēju veikt profesionālo darbību izvēlētajā profesijā. Līdz šim tika paredzēts, ka par moduļa vai moduļu apguvi izsniedz apliecību par moduļa apguvi, kas netika noteikta kā valsts atzīts dokuments par izglītības programmas daļas apguvi.  Shematisks attēlojums un skaidrojums par izglītības dokumentu veidiem atbilstoši sasniegtajiem mācīšanās rezultātiem anotācijas pielikumā.  Iepriekšminētā elastīgā pieeja dos iespēju objektīvi novērtēt mācīšanās sasniedzamos rezultātus un piešķirt profesionālo kvalifikāciju atbilstoši reāli sasniegtajam līmenim. Tādējādi profesionālo kvalifikāciju ieguvušo personu skaits palielināsies. Vienlaikus tiks novērsta situācija, kad centralizētos eksāmenus sekmīgi nokārtojušie izglītojamie, kuri savukārt nav nokārtojuši profesionālās kvalifikācijas eksāmenu, pašlaik nesaņem nekādu izglītības dokumentu un viņiem ir liegta iespēja studēt tālāk. Kvalifikācijas daļas apliecinošie dokumenti dos iespēju ņemt vērā jau apgūtas kompetences, turpinot mācības pēc pārtraukuma, apgūstot citas saistītās profesijas, vai arī uzsākot nākamā līmeņa programmu apguvi, t.i. nodrošinās mācību sasniegto rezultātu pārnesi.  Lai nodrošinātu vienotu pieeju profesionālās kvalifikācijas piešķiršanai, Likumprojektā ar grozījumiem Likuma 7.panta 10.punktā precizēts Ministru kabinetam dotais pilnvarojums, paredzot, ka Ministru kabinets nosaka ne tikai profesionālās kvalifikācijas eksāmena norises kārtību, bet arī tā satura izstrādes, organizēšanas un vērtēšanas kārtību, un nosaka to profesionālo kvalifikāciju sarakstu, kam profesionālās kvalifikācijas eksāmena saturu izstrādā Valsts izglītības satura centrs. Pašreizējā Likuma redakcija nosaka, ka Ministru kabinets apstiprina apstiprina profesionālo kvalifikāciju sarakstu, kuras iegūstot kārtojami centralizētie profesionālās kvalifikācijas eksāmeni). Ar grozījumiem Likuma 7.panta 10.punktā un 29.pantā (svītrota trešā daļa) šī neatbilstība tiek novērsta. Savukārt, lai nodrošinātu profesionālās kvalifikācijas eksāmenu norisi valsts mērogā pēc vienotas kārtības un līdzvērtīgus saturā, vērtēšanā un organizēšanā, tiek paplašināts esošajā Likumā redakcijā dotais pilnvarojums, kas nosaka tikai profesionālās kvalifikācijas eksāmenu norises kārtību, ar tā satura izstrādes, organizēšana un vērtēšanu.  Likuma 9.pantā svītrota atsauce uz bezdarbnieku pārkvalifikāciju, jo bezdarbnieku izglītošana pieskaitāma pie tālākziglītošanas.  Likuma 10.pantā termins “profesionālā orientācija” aizstāts ar terminu “karjeras attīstības atbalsts”, jo termins “profesionālā orientācija” neatbilst karjeras attīstības atbalsta jomā lietotajai terminoloģijai un būtībai. Termins “karjeras attīstības atbalsts” tiek lietots zinātniskajā literatūrā, ir atpazīstams un plaši lietojams gan starptautiskajā līmenī “Career development support/career guidance”(http://www.elgpn.eu/elgpndb/search/metadata/view/190)", gan nacionālajā līmenī (skat. LZA TK Akadēmiskā terminu datubāze AkadTerm datu bāzē http://termini.lza.lv/term.php?term=career%20guidance&lang=EN). Izglītības attīstības pamatnostādnēs 2014.-2020. gadam kā viens no politikas rezultātiem ir noteikts “Izveidota karjeras attīstības atbalsta sistēma un nodrošināta pakalpojumu pieejamība” (RV 2.1.). Tāpat ar 8.3.5. specifiskā atbalsta mērķa “Uzlabot pieeju karjeras atbalstam izglītojamajiem vispārējās un profesionālās izglītības iestādēs” skolas attīsta Karjeras attīstības atbalsta pasākumu plānus (piem.,http://www.pvg.edu.lv/wp-content/uploads/2019/10/KAA\_pasakumu\_plans\_2019\_gimnazija.pdf) utt.  Termins “profesionālā orientācija” vairs neatbilst arī mūsdienīgai izpratnei par karjeras attīstības pakalpojumu mērķi - sniegt zināšanas, prasmes un kompetences, lai izglītojamais vai karjeras konsultanta klients, izvērtējot savas spējas un intereses, kā arī situāciju darba tirgū, patstāvīgi un apzināti spētu izvēlēties savus turpmākās izglītības un/vai karjeras ceļus, nevis tiktu novirzītam/orientētam uz kādu noteikto profesionālo arodu. Turklāt ir “karjeras konsultanta” profesijas standarts, atbilstoši kuram karjeras konsultants konsultē, informē un izglīto klientus (skolēni un arī vecāki, skolotāji, strādājošie pieaugušie, bezdarbnieki un darba devēji, kā arī cilvēki ar īpašām vajadzībām) karjeras attīstības jautājumos.  Grozījumi likuma 12.pantā ir izdarīti, jo, izvērtējot nozaru ekspertu padomju darbību, ir secināts, ka nepieciešams precizēt nozaru ekspertu padomju funkcijas. Vienlaikus, nemainot nozaru ekspertu padomju būtību, ir precizēts nozaru ekspertu padomju darbības mērķis.  Attiecībā uz nozaru ekspertu padomju darbības koordinācijas finansēšanu Ministru kabineta 2016.gada 15. jūlija noteikumu Nr.485 “Nozaru ekspertu padomju izveidošanas, darbības un darbības koordinācijas kārtība” sākotnējās ietekmes novērtējuma ziņojumā (anotācijā) tika paredzēts, ka pēc Darbības programmas “Izaugsme un nodarbinātība” 8.5.1.specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” beigām ir izvērtējama nozaru ekspertu padomju turpmākā darbība un finansējuma nepieciešamība. Šobrīd ir secināts, ka nozaru ekspertu darbības koordinācija ir finansējama no valsts budžeta un minētais nosacījums ir iekļauts Likuma 12.panta piektajā daļā. Savukārt to, ko sevī ietver koordinācija, nosaka Ministru kabineta 2016.gada 15. jūlija noteikumi Nr.485 “Nozaru ekspertu padomju izveidošanas, darbības un darbības koordinācijas kārtība”. Vienlaicīgi atbilstoši 019.gada 8. februāra Ministru kabineta ārkārtas sēdes protokols Nr.6 1§ 14.punktam kopš 2019.gada 3.ceturkšņa nozaru ekspertu koordinācija tiek finansēta no IZM valsts budžeta apakšprogrammas 02.01.00. „Profesionālās izglītības programmu īstenošana” pieejamiem finanšu līdzekļiem. 29.05.2019 noslēgts līgums Nr.2-2e/19/294 „Par Latvijas Darba devēju konfederācijai deleģētā uzdevuma veikšanu un finansēšanu 2019.gadā” un 18.07.2019 noslēgts līgums Nr. 2-2e/19/357 „Par Lauksaimniecības organizāciju sadarbības padomei deleģētā uzdevuma veikšanu un finansēšanu 2019.gadā”. Finansējums paredzēts saskaņā ar līgumā noteikto uzdevumu izpildi saskaņā ar līgumam pievienoto nozares ekspertu padomes darbības koordinācijas izmaksu aprēķinu. 2020.gada budžetā paredzēts finansējums nozaru ekspertu padomju koordinācijai no IZM valsts budžeta apakšprogrammas 02.01.00. „Profesionālās izglītības programmu īstenošana” līdzīgā apjomā visiem divpadsmit 2020.gada mēnešiem. Savukārt nozaru ekspertu padomes var tikt finansētas no dažādiem avotiem.  Eiropas valstīs aizvien pieaugoša nozīme ir Eiropas kvalifikāciju ietvarstruktūras (EKI) 5.līmeņa kvalifikācijām, kas atbilst LKI 5.līmenim. Eiropas Profesionālās izglītības attīstības centra (CEDEFOP) jau 2014.gadā šai tēmai veltītais pētījums[[1]](#footnote-1) parāda, ka jautājums ir aktuāls jau ilgākā laika posmā. Saskaņā ar pētījumu EKI 5. līmeņa kvalifikācijas: 1) nodrošina piekļuvi nodarbinātībai un karjeras izaugsmei, kā arī 2) dod iespēju turpināt mācīties un pāriet uz augstāko izglītību. Šī dubultā funkcija padara EKI 5. līmeņa kvalifikācijas pievilcīgas izglītojamajiem un darba devējiem.  Arī Eiropas valstis izmanto kvalifikācijas EKI 5. līmeni dažādos veidos, un to nozīme pieaug vairāku iemeslu dēļ. Saskaņā ar CEDEFOP pētījumu: Pirmkārt, tās ļauj reaģējot uz pieaugošajām vajadzībām pēc modernām tehniskām un / vai vadības prasmēm strauji mainīgajā darba tirgū un novecojošā darbaspēka apstākļos. Otrkārt, dati rāda, ka EKI 5. līmeņa kvalifikācijas ir īpaši pievilcīgas studentiem ar profesionālo izglītību un tiem, kas jau strādā. Šīs kvalifikācijas veicina mūžizglītību, jo ir pieejamas un pievilcīgas arī pieaugušajiem. Treškārt, darba devēji tās uzskata par vērtīgām un nozīmīgām, jo vairumā gadījumu uz tām ir attiecināmas darbu balstītu mācību pieejas, proti, tās ir izteikti praktiski orientētas. Tādējādi Eiropas valstis savās Nacionālajās kvalifikāciju ietvarstruktūrās aizvien lielāku potenciālu saskata EKI 5. līmeņa kvalifikāciju potenciālam. Šīs kvalifikācijas darbojas kā tilts starp izglītības iestādēm un dažādām apakšsistēmām, tās veicina salāgojamību un pārnesi (vertikāli un horizontāli), ļaujot izglītojamajiem dažādos dzīves posmos vieglāk pārvietoties starp dažādiem izglītības veidiem (piemēram, akadēmisko un profesionālo) un starp dažādām pakāpēm (piemēram, profesionālā izglītība un augstākā izglītība), tai skaitā taupot gan personīgos, gan valsts finanšu resursus.  CEDEFOP pētījums arī parāda, ka EKI 5. līmenis arvien vairāk tiek izmantots kā platforma jaunu kvalifikāciju veidu izstrādei - gan sākotnējās (sākotnējās profesionālās izglītības), gan profesionālās tālākizglītības kontekstā. Arī tas nav mazsvarīgs apstāklis, kas parāda EKI 5.līmeņa kvalifikāciju būtisko lomu strauji mainīgu darba tirgus apstākļu kontekstā.  Eiropā vērojama liela daudzveidība, kā šobrīd attīstās LKI 5.līmeņa kvalifikācijas nacionālajās kvalifikāciju ietvarstruktūrās. Taču ir kopēja tendence pielietojumam divos galvenajos virzienos – 1) uzlabot kvalifikāciju atbilstību strauji mainīgajam darba tirgum, darbaspēka kvalifikācijas paaugstināšana un pārkvalifikācija, kā arī iespēja mainīt vai uzlabot savu karjeru; 2) “atvērt durvis” tālākām mācībām. LKI 5.līmenis arī veiksmīgi izmantojams ārpus formālās izglītības apgūtās kompetences kontekstā, tas formāli iegūstams, apstiprinot darba pieredzi un neformālo un ikdienas izglītību.  Latvijā LKI 5.līmenis šobrīd ir attiecināms uz koledžu īstenoto pirmā līmeņa augstāko izglītību, taču nav nosegta aktuālā funkcija, lai profesionālās izglītības iestādes absolventiem pēc izglītības iestādes beigšanas (saņemot diplomu par vispārējo vidējo izglītību un LKI 4.līmenim atbilstošu kvalifikāciju) būtu iespēja gada laikā apgūt augstāka līmeņa (tālākizglītības) programmu, kas nav attiecināma uz augstāko izglītību, taču atbilst LKI 5.līmenim un tādējādi ļauj pretendēt uz kvalificētāku darbu, kā arī ieņemt vidēja līmeņa vadītāja amatu. Šāda pati iespēja attiecināma uz jebkuru darba tirgū esošu nozares profesionāli, kuram nepieciešams atjaunot vai pilnveidot savu faktisko kvalifikāciju vai iegūt jaunu (saistītu) kvalifikāciju. LKI 5 līmeņa kvalifikācijas paver arī iespējas jaunai karjeras izaugsmei, jo nereti speciālistam nav vajadzības vai vēlēšanās mācīties augstākās izglītības posmā, taču LKI 5.kvalifikācijas līmenim atbilstošas programmas apguve veicina gan personas profesionālo, gan karjeras izaugsmi, kā arī atbilst tautsaimniecības interesēm, īsā laikā un par samērīgiem finanšu līdzekļiem sagatavojot tautsaimniecībai akūti nepieciešamus kvalificētus speciālistus, t.sk. ražošanai nepieciešamos vidēja līmeņa vadītājus praktiķus.  Secināms, ka jautājums jau ilgākā laika posmā ir aktuāls vairumā Eiropas valstu, un arī Latvijā ir jāpārskata līdz šim īstenotās pieejas, lai maksimāli izmantotu LKI 5.līmeņa kvalifikāciju sniegtās iespējas kompetentu tautsaimniecības speciālistu sagatavošanā, jo atbilstoši nozaru paustajam trūkst tieši LKI 5. līmeņa speciālisti. Tādējādi ar likumprojektu paredzēts optimāli virzīties uz mūsdienīgu un elastīgu LKI 5. līmeņa kvalifikāciju izmantošanu minētajos divos virzienos – pietiekami ātrs un resursus ekonomējošs instruments kvalificētu darba tirgum nepieciešamu speciālistu sagatavošana un starpposms pārejai no vienas izglītības pakāpes/ veida uz citu.  Atbilstoši likumprojektā definētajiem terminiem “profesionālās kvalifikācijas līmenis”, “profesionālā tālākizglītība”, “profesionālā kvalifikācija”, LKI līmeņu uzskaitījums LKI raksturo profesionālās kvalifikācijas līmeni un neattiecas tikai uz izglītības klasifikāciju un līmeni.  Ievērojot iepriekš minēto par LKI 5.līmeņa kvalifikācijām, kā arī nepieciešamību precizēt profesionālo izglītības iestāžu tipoloģiju, ar grozījumiem Likuma 16.pantā tiek precizēta profesionālo izglītības iestāžu tipoloģiju, nosakot, kādas izglītības programmas atbilstoši LKI līmenim katra no tām īsteno:  1) Arodskola ir profesionālās izglītības iestāde, kura īsteno programmas, kas dod iespēju iegūt profesionālo kvalifikāciju atbilstoši LKI 2. vai 3. līmenim. Tā ir profesionālās izglītības iestāde pamatiemaņu apgūšanai īstenojot arodizglītības programmas jauniešiem, kā arī iestāde, kas nodrošina nozares pasūtījuma īstenošanu metālapstrādes un mašīnbūves nozarē (MASOC), t.sk. nozarē strādājošo profesionālās kompetences pilnveide, nozares pedagogu un prakšu vadītāju profesionālās kvalifikācijas un prasmju pilnveide atbilstoši nozares vajadzībām. Tiek īstenots metodiskais darbs atbilstoši nozares vajadzībām, jo to nevar nodrošināt Profesionālās izglītības kompetences centri (tehnikumi).  2) Profesionālā vidusskola ir profesionālās izglītības iestāde, kura īsteno profesionālās vidējās izglītības programmas, kas dod iespēju iegūt profesionālo kvalifikāciju atbilstoši LKI 2., 3. vai 4. līmenim.  Tās ir Profesionālās izglītības iestādes ar specializāciju - tiek nodrošināta nepieciešamā materiālā bāze profesionālās kvalifikācijas iemaņu apgūšanai pamatprofesijās un profesionālās kvalifikācijas ieguvei pamatprofesiju specializācijās noteiktās izglītības programmās, t.sk. modulārās programmās (arodizglītības programmas, pieaugušo izglītības programmas atbilstoši darba tirgus un reģiona vajadzībām). Izņēmums paredzēts attiecībā uz Kultūras ministrijas padotībā esošajām vai pašvaldību dibinātajām profesionālajām vidusskolām, kuras īsteno tikai mākslas, mūzikas vai dejas profesionālās vidējās izglītības programmas, paredzot, ka tās papildus dod iespēju iegūt arī profesionālo kvalifikāciju atbilstoši LKI 5.līmenim. Minētais nepieciešams, jo minētās iestādes pēc būtības arī līdz šim īsteno profesionālās kvalifikācijas līmeņus, kas pēc būtības vienlīdzīgi ar tehnikumiem definētajiem profesionālās kvalifikācijas līmeņiem, bet vēsturiski izveidojies, ka profesionālas izglītības iestādes, kuras īsteno tikai mākslas, mūzikas vai dejas profesionālās vidējās izglītības programmas nosaukumā nav minēts vārds “profesionālā”. Tādējādi izglītības iestādes, kuras īsteno tikai mākslas, mūzikas vai dejas profesionālās vidējās izglītības programmas, iegūstot profesionālās izglītības kompetences centra statusu, ir saglabājušas iepriekšējo nosaukumu. Ņemot vērā profesionālo vidusskolu, kuras īsteno tikai mākslas, mūzikas vai dejas profesionālās vidējās izglītības programmas, specifiku, tām arī profesionālas izglītības kompetences statusa piešķiršanai ir noteikti atsevišķi, specifiski kritēriji, kas ir atšķirīgi no noteiktajiem kritērijiem citām profesionālās izglītības iestādēm. Vienlaicīgi tām līdzīgi kā tehnikumiem, kuri var būt ar profesionālās izglītības kompetences centra statusu vai bez šī statusa, būtu iespējams mūzikas, mākslas un dizaina jomā iegūt LKI 5.līmeni.  3) Tehnikums ir profesionālās izglītības iestāde, kura īsteno profesionālās vidējās un citas profesionālās izglītības programmas, kas dod iespēju iegūt profesionālo kvalifikāciju atbilstoši LKI 2., 3. un 4. līmenim, un kurai ir tiesības īstenot profesionālās pilnveides izglītības programmas, un profesionālās tālākizglītības programmas ar iespēju iegūt profesionālo kvalifikāciju atbilstoši LKI 5. līmenim. Ar grozījumiem tiek precizēta tehnikuma definīcija, pirmkārt, svītrojot norādi par to, ka tehnikums ir iestāde, kam piešķirts profesionālās izglītības kompetences statuss, jo minētā statusa piešķiršanai ir jāizpilda normatīvajos aktos noteiktie kritēriji un izpildot šos kritērijus jebkurai profesionālās izglītības iestādei var tikt piešķirts profesionālās izglītības kompetences statuss. Arī pašreiz šāds statuss ir piešķirts ne tikai tehnikumiem, bet arī profesionālās vidējās izglītības iestādēm un koledžām.Līdz ar to, minētais statuss pēc būtības neietekmē izglītības iestādes tipoloģiju.  Otrkārt, paredzēts, ka tehnikums ir profesionālās izglītības iestāde, kura īsteno profesionālās vidējās un citas profesionālās izglītības programmas, kas dod iespēju iegūt profesionālo kvalifikāciju atbilstoši LKI 2., 3. un 4. līmenim, un kurai ir tiesības īstenot profesionālās pilnveides izglītības programmas, un profesionālās tālākizglītības programmas ar iespēju iegūt profesionālo kvalifikāciju atbilstoši LKI 5. līmenim. Minētais pamatojams ar to, ka LKI attiecas ne tikai uz izglītības klasifikāciju un līmeni, bet arī raksturo profesionālās kvalifikācijas līmeni. Attiecīgi, LKI 5. līmenis nenozīmē tikai koledžas izglītību, bet arī LKI 5. profesionālās kvalifikācijas līmeni, kuru var iegūt ne tikai apgūstot pilnu koledžas programmu, kuras saturā ir arī akadēmiskais bloks un pētnieciskā darba pamati. LKI 5. līmeņa profesionālo kvalifikāciju var iegūt pēctecīgi apgūstot profesionālās zināšanas un prasmes uz LKI 4. līmeņa profesionālās kvalifikācijas pamata, vai arī apgūstot tālākizglītības programmas uz jau iegūta LKI 5. vai 6.līmeņa kvalifikācijas bāzes. Attiecīgi arī tehnikumi var piedāvāt tālākizglītības programmas, kuras nav koledžas programmas, taču saturs nodrošina LKI 5. līmeņa profesionālās kvalifikācijas ieguvi, ko apliecinās LKI 5.līmeņa profesionālās kvalifikācijas apliecība (nevis koledžas diploms).  4) Koledža ir profesionālās izglītības iestāde, kura īsteno īsā cikla augstākās profesionālās izglītības programmas un dod iespēju iegūt profesionālo kvalifikāciju atbilstoši LKI 3., 4. un 5. līmenim.  Koledžās tiek sagatavoti augstākās profesionālās izglītības pakāpes speciālisti, vidēja līmeņa vadītāji- praktiķi īsā laikā atbilstoši darba tirgus vajadzībām, prioritāri nozarēs, kurās ir visaugstākais darba spēka iztrūkums.  Koledžas īsteno pieaugušo izglītības piedāvājumu plašai pieaugušo mērķgrupai - profesionālās tālākizglītības programmas, profesionālās pilnveides programmas, moduļus, ar iespēju iegūt profesionālo kvalifikāciju atbilstoši LKI 3., 4. un 5.līmenim kā arī neformālās programmas, nodrošina izglītības piedāvājumu atbilstoši nozaru vajadzībām, uzņēmumu pasūtījumam (piem. reglamentētajās profesijās- Būvniecības nozare, Enerģētikas nozare u.c.). Koledžās tiek nodrošināta pedagogu un prakšu vadītāju profesionālā tālākizglītība un pilnveide (mācībspēki, kuri strādā studiju programmā LKI 5. līmenī nodrošina profesionālo pilnveidi mācībspēkiem, kuri strādā profesionālā vidējā pakāpē).    Izglītības pakāpes, kādu katra no minētajām izglītības iestādēm īsteno, netiek noteiktas, jo šobrīd (Eiropas un globālākos kontekstos) zaudē aktualitāti situācija, kad kāda viena tipa vai pakāpes izglītības iestāde piedāvā konkrētu programmu – tiek runāts par “robežu izplūšanu” (*blurred boarderlines*) starp programmu veidiem un pakāpēm, par dažādām hibrīdprogrammām un modeļiem. Tādējādi arī Latvijā nepieciešams modernizēt pieeju attiecībā uz izglītības iestādē īstenotajām programmām, kad LKI 5. līmenim atbilstošu kvalifikāciju varēja iegūt, tikai iestājoties augstākās izglītības posmā. LKI 5.līmenim atbilstošas programmas daudzviet Eiropā tiek sauktas par *higher VET programms*, kas ietver skaidru norādi uz profesionālo izglītību (VET) un kur vārds *“higher*” nenozīmē “augstākā izglītība”, bet gan “*augstāka līmeņa izglītība*”. Savukārt augstskolas nereti īsteno tā sauktās “*short cycle programms*”, kas nosacīti analogas ar Latvijas koledžu šobrīd īstenotajām pirmā līmeņa augstākās izglītības programmām, taču ir izteikti praktiskas un uz darba tirgu orientētas.  Profesionālo izglītības iestāžu tiesības īstenot vispārējās izglītības programmas iekļautas, paredzot elastīgu regulējumu attiecībā uz izglītības ieguvi, lai nodrošinātu: 1) iespēju profesionālās izglītības iestādes izglītojamiem, kuri ir apguvuši arodizglītības programmu, apgūt vispārējās izglītības programmu un turpināt izglītību augstākās izglītības iestādēs un minētais nepieciešams , 2) iespēju profesionālās izglītības iestādes izglītojamiem, kas spēj apgūt tikai zemas kvalifikācijas, saņemt pamatizglītību (kas atbilstoši normatīvajiem aktiem ir obligāta) tajā pašā izglītības iestādē, kurā apgūst profesionālo kvalifikāciju.  Lai nodrošinātu priekšlaicīgas mācību pamešanas samazināšanu profesionālajā izglītībā, nepabeigtas profesionālās izglītības turpināšanas iespēju un pāreju uz citu profesionālās izglītības programmu vai citu profesionālās izglītības iestādi, Likumprojekts paredz vienota un visiem izglītības iestāžu dibinātājiem saistoša regulējuma izveidi Ministru kabineta noteikumu formā, kas regulēs izglītojamo uzņemšanu un atskaitīšanu, kā arī pārcelšanu nākamajā kursā.  Ņemot vērā, ka visa informācija par izglītības iestādi un tās licencētajām un akreditējamām izglītības programmām ir pieejama Valsts izglītības informācijas sistēmā, tad, lai mazinātu administratīvo slogu profesionālajā izglītībā likumprojekts paredz atteikšanos no licences kā dokumenta sagatavošanas un izsniegšanas izglītības iestādei, informāciju par izsniegto licenci iekļaujot tikai Valsts izglītības informācijas sistēmā. Profesionālās izglītības iestādes licencēšana un akreditācija tiks veikta Izglītības likumā noteiktajā kārtībā.  Izglītības likuma 23.panta piektajā daļā ir noteikta izglītības iestādes dibināšanas, reorganizācijas un likvidēšanas kārtība, bet 24.pantā noteikta izglītības iestāžu reģistrācijas kārtība. Profesionālās izglītības iestādes dibināšanas, reorganizācijas un likvidēšanas kārtība, kā arī tās reģistrācijas kārtība ir tāda pati kā jebkurai citai izglītības iestādei. Minēto jautājumu regulējumu patreiz nosaka gan Izglītības likums, gan Likums. Ievērojot minēto, kā arī to, lai novērstu tiesību normu dublēšanos, Likumprojekts paredz izteikt 14.pantu jaunā redakcijā, nosakot, ka profesionālās izglītības iestādes dibināšana reorganizē, likvidē un reģistrē Izglītības likumā noteiktajā kārtībā.  Līdz ar to Likumprojekts paredz izpildīt Izglītības likuma pārejas noteikumu 80.punktā doto uzdevumu Ministru kabinetam.  Ar 2015.gada 18.maija grozījumiem Izglītības likumā tika iekļauts 14.panta 71. punkts, kas paredz, ka Ministru kabinets sākot ar 2018.gada 1.septembri apstiprina valsts izglītības iestāžu (izņemot valsts augstskolu — atvasināto publisko personu) nolikumus. Atbilstoši minētajam likumprojekta 7.pants paredz izslēgt no Likuma 8.panta 8.punktu, kas paredz, ka IZM apstiprina tās padotībā esošo valsts profesionālās izglītības iestāžu nolikumus, tādējādi, saskaņojot Likuma normu par valsts izglītības iestādes nolikuma apstiprināšanu ar Izglītības likumu.  Grozījumi Likuma 17.1.pantā paredz paplašināt profesionālās izglītības iestādes konventa sastāvu, nosakot, ka konventa sastāvā ir ne mazāk kā pieci padomnieki (iepriekš bija noteiks, ka konventa sastāvā ir pieci līdz septiņi padomnieki), jo minētās iestādes īsteno vairāku nozaru programmas, līdz ar to paplašinot konventa sastāvu, tiek nodrošināta gan nozaru, gan reģionālā attīstība. Ierobežots konventa locekļu skaits ierobežo pilnvērtīgu un vispusīgu nozaru pārstāvniecību un diskusiju un viedokļa formulēšanu par izglītības iestādes attīstības jautājumiem tautsaimniecībai būtisku speciālistu sagatavošanā. Atbilstoši Likuma 17.panta 7.1. punktam konventa izveidošanas kārtība un tā sastāvs tiek noteikts izglītības iestādes nolikumā, līdz ar to, ja izglītības iestādei būs nepieciešams paplašināt konventa sastāvu, būs jāizdara arī attiecīgi grozījumi izglītības iestādes nolikumā.  Likuma 18.pants nosaka, ka tiesības strādāt par pedagogu profesionālās izglītības iestādē ir personai, kurai ir atbilstoša profesionālā izglītība (kvalifikācija) un pedagoģiskā izglītība vai kurai ir atbilstoša profesionālā izglītība (kvalifikācija) un kura apgūst pedagoģisko izglītību, kas atbilst Ministru kabineta noteiktajām profesionālās izglītības iestādes pedagoga profesionālās kvalifikācijas prasībām. Jau vairāk kā desmit gadus Latvijas Mākslas akadēmija un Jāzepa Vītola Latvijas Mūzikas akadēmija īsteno akadēmiskās studiju programmas, kuru ietvaros tiek apgūts ar pedagoģiju saistīts studiju kurss, un pēc kura apguves tiek piešķirts akadēmiskais grāds. Ņemot vērā, ka Likums paredz, ka par pedagogu ir tiesīgas strādāt personas tikai ar profesionālo izglītību (kvalifikāciju), tad, lai nodrošinātu Latvijas mākslas izglītības iestāžu pedagogu iegūtās izglītības atbilstību Likumam, likumprojekts paredz grozījumus Likuma 18.pantā, nosakot, ka par pedagogu profesionālās izglītības iestādē mākslas jomā ir tiesīga strādāt arī persona, kurai ir atbilstoša akadēmiskā izglītība un pedagoģiskā izglītība vai kurai ir atbilstoša akadēmiskā izglītība un kura apgūst pedagoģisko izglītību, kas atbilst Ministru kabineta noteiktajām profesionālās izglītības iestādes pedagoga profesionālās kvalifikācijas prasībām.  Grozījumi Likuma 20.pantā paredz, ka profesionālās izglītības pedagoga darba samaksu nosaka atbilstoši Izglītības likumā noteiktajam. Izglītības likuma 53.pants nosaka pedagogu darba samaksas nosacījumu un tie ir attiecināmi arī uz profesionālo izglītības iestāžu pedagogiem, tāpēc darba samaksas jautājumus nav nepieciešams iekļaut Likumā.  Likumprojekts paredz izteikt jaunā reakcijā 24.2. pantu, precizējot regulējumu par nozaru kvalifikācijas struktūru. Nozaru kvalifikāciju sistēmas tiek veidotas, lai sistēmiski varētu apgūt nozares darbiniekiem nepieciešamās kompetences, un darbinieks varētu tās kombinēt apgūstot profesionālajās izglītības programmās, darba vidē balstītās mācībās, vai tās atzīstot ārpus formālā ceļā. Neatkarīgi no kompetences apguves veida, un novērtēšanas vai atzīšanas gan darbiniekiem, gan darba devējiem ir jābūt saprotamas nepieciešamajam kompetenču apjomam visos LKI līmeņos, kā arī izaugsmes iespējas darbiniekam pārejot izglītoties uz nākošo LKI līmeni, ko var atzīt un jau iegūtais nav jādublē, tā saīsinot izglītības ilgumu un veicinot arī LKI 5., 6.un 7.līmeņa pieaugušo tālākizglītību.  Veselības aprūpes jomā nozares kvalifikāciju struktūra ir noteikta nozares normatīvajā regulējumā un atsevišķi nozares kvalifikācijas struktūra netiek veidota.  Savukārt, ņemot vērā, ka Likumā lietotie termini tiek skaidroti minētā likuma 1. panta otrajā daļā, termina “nozares kvalifikācijas struktūra” skaidrojums ietverts minētā likuma 1. panta otrajā daļā.  Ar grozījumiem Likuma 25.pantā tiek precizēta profesionālās izglītības programmu izstrādāšanas un saskaņošanas kārtība. Pašreiz likuma 25.panta otrā daļa paredz, ka profesionālās izglītības programmu izstrādā izglītības iestāde, saskaņojot ar tās dibinātāju, bet Likuma pārejas noteikumu 4.punkts nosaka, ka valsts profesionālās izglītības iestādes dibinātāja pienākumus Likuma, 25.panta otrajā daļā minētajos gadījumos veic IZM vai cita ministrija, kuras padotībā nodota profesionālās izglītības iestāde. Ievērojot to, ka ar grozījumiem 4.punkts tiek svītrots, regulējums par izglītība programmu saskaņošanu tiek iekļauts Likuma 25.panta otrajā daļā, nosakot, ka profesionālās izglītības programmas saskaņo ministrija, kuras padotībā ir nodota attiecīgā profesionālās izglītības iestāde. Izņēmums ir noteikts attiecībā uz Iekšlietu ministrijas sistēmas iestādēm, proti, paredzēts, ka Iekšlietu ministrijas sistēmas iestāžu padotībā esošās izglītības iestādes saskaņo profesionālās izglītības programmu ar Iekšlietu ministrijas sistēmas iestādi, kuras padotībā ir profesionālās izglītības iestāde. Minētais pamatots ar to, ka saskaņā ar Ministru kabineta 2003. gada 29. aprīļa noteikumu Nr. 240 “Iekšlietu ministrijas nolikums” 24. punktam Valsts policija, Valsts robežsardze, Valsts ugunsdzēsības un glābšanas dienests ir Iekšlietu ministrijas padotības iestādes, savukārt atbilstoši Iekšlietu ministrijas iestāžu koledžu nolikumiem, minētās koledžas ir attiecīgo Iekšlietu ministrijas iestāžu pakļautībā esošas izglītības iestādes.  Likumprojekts paredz no Likuma izslēgt normas par pedagoģisko korekciju, jo ar 2018.gada 21.jūnija grozījumiem Vispārējās izglītības likumā ir izslēgta “pedagoģiskā korekcija” kā īpašs izglītības ieguves veids. Pārejas periodā Vispārējās izglītības likums paredzēja, ka izglītības iestādes, kuras bija uzsākušas un turpināja īstenot pedagoģiskās korekcijas izglītības programmas, tās varēja pabeigt un bija tiesīgas īstenot līdz 2019. gada 30. jūnijam. Atbilstoši minētajiem grozījumiem Vispārējās izglītības likuma 3. un 59.pantā vispārējās izglītības īpašais veids ir “sociālā korekcija” un sociālās korekcijas izglītības iestādes ir vispārējās izglītības iestādes, kuras īsteno sociālās korekcijas izglītības programmas izglītojamiem ar sociālās uzvedības novirzēm, nodrošinot tiem izglītības ieguvi vai pilnveidojot izglītības ieguves kvalitāti. Līdz ar to attiecībā uz profesionālās izglītības iestādēm, sākot ar 2020.gadu pedagoģiskās korekcijas programmas nav iekļautas profesionālās izglītības iestāžu uzņemšanas plānā, līdz ar to vairs netiks īstenotas.  Grozījumi Likuma 27.pantā paredz nosacījumus uzņemšanai dažādās profesionālās izglītības programmās. Atbilstoši grozījumiem Likuma 7.pantā nosacījumus un kārtību uzņemšanai profesionālās izglītības programmās (izņemot profesionālās izglītības programmās augstākās izglītības pakāpē, profesionālās ievirzes izglītības programmās un neformālās izglītības programmās), prasības pārcelšanai uz nākamo kursu minētajās programmās, kā arī gadījumus, kad izglītības iestāde ir tiesīga organizēt iestājpārbaudījumus izglītojamo uzņemšanai profesionālās izglītības programmā, un minēto iestājpārbaudījumu organizēšanas kārtību noteiks Ministru kabineta noteikumi. Uzņemšanas prasības profesionālās ievirzes izglītības programmās uzņemšanas kārtība būs noteikta pašās programmās.  Savukārt, kārtību uzņemšanai studiju programmās koledžās un augstskolās nosaka Augstskolu likums un saskaņā ar minēto likumu izdotie Ministru kabineta 2009.gada 10.oktobra noteikumi Nr. 846 “Noteikumi par prasībām, kritērijiem un kārtību uzņemšanai studiju programmās”.  Grozījumi Likuma 28.pantā paredz precizēt pamatizglītības programmas ieguves ilgumu, ņemot vērā, ka vairs netiks īstenotas pedagoģiskās korekcijas programmas un noteikt saīsinātu mācību stundu ilgumu pirms svētku dienām. Likumprojekts arī precizē ierobežojumus izglītojamā mācību slodzei nedēļā attiecībā uz praksi un darba vidē balstītām mācībām. Līdz šim Likuma 28. panta trešajā daļā ir noteikti ierobežojumi izglītojamā mācību slodzei nedēļā mācību stundās, kas rada pārpratumus darba devējiem, jo tie savu darbinieku slodzi plāno astronomiskajās stundās. Lai mazinātu pārpratumus izglītojamo slodzes aprēķināšanai mācību praksēs, kvalifikācijas praksēs un darba vidē balstītās mācībās, šīm izglītības procesa sastāvdaļām noteikti izglītojamo slodzes ierobežojumi astronomiskajās stundās, saskaņojot tās ar ierobežojumiem, kas noteikti attiecībā uz personu nodarbinātību. Tāpat iekļautas norādes par prakses un darba vidē balstītu mācību īstenošanu sestdienās, svētdienās un svētku dienās. Ievērojot to, ka lielākoties izglītojamiem nav darba pieredzes un pietiekamu zināšanu par darba tiesiskajām attiecibām, līdz ar to nepieciešams nodrošināt, ka izglītojamais ir informēts un izprot savas tiesības un pienākumus situācijās, kad darba vidē balstītas mācības, prakse tiek organizēta sestdienās, svētdienās un svētku dienās. Tādējādi Likumprojektā paredzēts, ka darba vidē balstītas mācības, praksi drīkst organizēt sestdienās, svētdienās un svētku dienās ar izglītojamā rakstveida piekrišanu. Šādā gadījumā saskaņā ar Darba likuma 144.pantu, kas noteic, ka, ja nepieciešams nodrošināt nepārtrauktu darba gaitu, atļauts nodarbināt darbinieku svētku dienā, piešķirot viņam atpūtu citā nedēļas dienā vai izmaksājot atbilstošu atlīdzību, izglītojamam tiks nodrošināta atpūta citā nedēļas diena, attiecīgi arī individuālā plāna izpilde, ja darba vidē balstītas mācības, prakse tiks organizēta svētku dienā. Šādu piekrišanu nav nepieciešams fiksēt atsevišķā dokumentā, tā var tikt paredzēta vai nu darba līgumā vai mācību līgumā, ko darba vidē balstītu mācību gadījumā slēdz izglītojamais (vai likumiskais pārstāvis), izglītības iestāde un uzņēmums.  Lai novērstu valsts budžeta līdzekļu nelikumīgu izmantošanu, piem; gadījumos, kad persona vienlaicīgi kādu laiku ir vairāku izglītības iestāžu izglītojamo sarakstā, bet faktiski apmeklē tikai vienu izglītības iestādi, kā arī ņemot vērā to, ka nevar kvalitatīvi reizē apgūt vairākas programmas, paredzēts, ka par valsts budžeta līdzekļiem vienlaikus var apgūt tikai vienu no pantā minētajām programmām.  Ar grozījumiem Likuma 28.pantā tiek arī noteiks, ka vispārējās izglītības programmas profesionālā izglītības iestāde īsteno saskaņā ar Vispārējās izglītības likumā noteikto, jo, ievērojot to, ka profesionālās izglītības iestādēs īsteno arī vispārizglītojošos priekšmetus, nepieciešams noteikts skaidrus to īstenošanas nosacījumus. Minētie grozījumi tādejādi arī precizē, ka vispārizglītojošie priekšmeti jāīsteno atbilstoši vispārējās izglītības standartam.  Grozījumi Likuma 29.1.pantā paredz, ka ārpus formālās izglītības sistēmas apgūtās profesionālās kompetences novērtēšana notiek ņemot vērā ne tikai attiecīgā profesijas standarta prasības, bet arī profesionālās kvalifikācijas prasības, jo atbilstoši profesiju standartus regulējošiem normatīvajiem aktiem attiecīgās nozares saistītajās profesijas un specializācijas ir profesionālās kvalifikācijas prasības, bet nav standartu.  Ievērojot Valsts pārvaldes iekārtas likumā noteikto par funkciju deleģēšanu privātpersonām, kā arī par sadarbības formām starp valsts pārvaldes iestādēm noteikto, minētajā pantā tiek precizēta arī ārpus formālās izglītības sistēmas apgūtās profesionālās kompetences novērtēšanas kārtība, to nemainot pēc būtības. Saskaņā ar Profesionālās izglītības likuma 8.panta 61. punktu ārpus formālās izglītības sistēmas apgūto profesionālo kompetenču atzīšanu nodrošina IZM. No minētā izriet, ka likumdevējs ir noteicis šo funkciju kā valsts pārvaldes funkciju, kuras izpilde ir IZM kompetencē. Atbilstoši minētajam likumā šo funkcija var deleģēt vienīgi akreditētām izglītības iestādēm, jo pēc profesionālās kvalifikācijas eksāmena nokārtošanas persona saņem valsts atzītu profesionālo izglītību apliecinošu dokumentu – profesionālās kvalifikācijas apliecību.  Līdz šim atbilstoši likuma 29.1 pantam deleģēšanas līgumus Ministrijas padotības iestāde slēdza arī ar IZM padotībā esošām profesionālās izglītības iestādēm, lai gan atbilstoši Valsts pārvaldes iekārtas likumā noteiktajam par sadarbības formām starp iestādēm pastāvīgās sadarbības jautājumi šādos gadījumos regulējami ar izglītības un zinātnes ministra izdotu iekšējo normatīvo aktu vai rīkojumu. Savukārt, ar privātām izglītības iestādēm kā līdz šim tiks slēgts deleģēšanas līgums.  Ievērojot minēto likumprojektā tiek paredzēts, ka profesionālās izglītības iestādes, kurām piešķirts profesionālās izglītības kompetences centra statuss, veic ārpus formālās izglītības sistēmas apgūtās profesionālās kompetences novērtēšanu kā vienu no savām funkcijām, jo atbilstoši Likuma 15.1.pantam minēto darbību veikšana ir šo centru funkcija, kā arī viens no kritērijiem profesionālās izglītības kompetences centra statusa piešķiršanai. Atsevišķi līgumi ar profesionālās izglītības kompetences centru par ārpus formālās izglītības sistēmas apgūtās profesionālās kompetences novērtēšanu, kā līdz šim, par to netiek slēgti.  Papildus minētajam tiek paredzēts arī, ka ārpus formālās izglītības apgūtās profesionālās kompetences novērtēšanas kārtība, kā arī prasības, kādām jāatbilst profesionālās izglītības iestādēm, kuras var veikt minēto novērtēšanu tiks noteiktas ar Ministru kabineta noteikumiem.  Ministru kabineta 2017.gada 5.septembra protokollēmumā (protokols Nr.43 14.§) IZM ir dots uzdevums līdz 2020.gada 31.decembrim nodrošināt monitoringa datu iegūšanu par profesionālās vidējās izglītības iestāžu absolventu nodarbinātību un ienākumiem. Likumprojekts paredz papildināt Likumu ar 29.2pantu, nosakot profesionālās izglītības programmu absolventu monitoringa datu apstrādi par iegūto profesionālo kvalifikāciju, nodarbinātību un ienākumiem un datu apstrādes veikšanas kārtību.  Saskaņā ar Ministru kabineta 2017. gada 5. septembra sēdes protokola Nr. 43 14.§ 2. punktu Izglītības un zinātnes ministrijai līdz 2020. gada 31. decembrim jānodrošina monitoringa datu iegūšanu par profesionālo vidējās izglītības iestāžu absolventu nodarbinātību un ienākumiem, tādējādi nodrošinot pilnvērtīgu absolventu monitoringa ieviešanu profesionālajā izglītībā. Absolventu monitoringa sistēmas izveide profesionālajā izglītībā tiks īstenota izglītības kvalitātes monitoringa sistēmas izveides ietvaros. Izglītības kvalitātes monitoringa sistēmas izveide noteikta ar Valdības rīcības plāna 125.1. pasākumu “Izveidot izglītības kvalitātes novērtēšanas monitoringa sistēmu visos izglītības līmeņos” un tā tiek īstenota darbības programmas “Izaugsme un nodarbinātība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.2. pasākuma “Izglītības kvalitātes monitoringa sistēmas izveide” projekta ietvaros. Iepriekšminētās Valsts izglītības informācijas sistēmā iesniedzamās informācijas apjomu un informācijas iesniegšanas kārtību, kā arī publiski pieejamās informācijas apjomu un publiskošanas kārtību noteiks Ministru kabinets.  Detalizētāt analizējot absolventu monitoringa datu iegūšanu, norādāms, ka:  Datu vākšanas mērķi ir: 1) Lai prognozētu darba tirgū nākotnē nepieciešamās profesijas un prasmes dažādās nozarēs, 2)Lai plānotu izglītojamo vietu skaitu profesionālās izglītības programmās, kas tiek finansētas no valsts budžeta; 3) Lai novērtētu profesionālās izglītības iestāžu darbību speciālistu sagatavošanā, kuru prasmes atbilst darba tirgus vajadzībām, salīdzinot izglītības iestādes ar līdzīgu profesionālās izglītības programmu piedāvājumu; 4) Lai dotu papildus informāciju jauniešiem par izglītības iespējām, sniegtu priekšstatu par sev interesējošajām izglītības programmām un nodarbinātības perspektīvām attiecīgajā specialitātē.  Absolventu monitoringa datu galvenie lietotāji: 1) Politikas plānotāji; 2) Potenciālie/topošie izglītojamie, 3) Izglītības iestādes.  Monitoringa dati par absolventu turpmākajām gaitām - nodarbinātības līmeni, nozarēm, profesijām, vidējiem ienākumiem un bezdarba līmeni apkopotā veidā sadalījumā pa profesionālās izglītības programmām, kvalifikācijām un izglītības iestādēm, t.sk. reģionālā dalījumā tiks uzkrāti Valsts izglītības informācijas sistēmā un reizi gadā publicēti Latvijas atvērto datu portālā (https://data.gov.lv/lv), kur absolventu monitoringa dati apkopotā veidā būs pieejami ikvienam interesentam. Atbilstoša kārtība tiks noteikta Likumprojektā paredzētajos Ministru kabineta noteikumos  Datu uzkrāšana un aprite – datus par absolventiem IZM no Valsts izglītības informācijas sistēmas nodos Centrālās Statistikas pārvaldei (saskaņā ar starpresoru vienošanos), kas tos apstrādās un savietos ar datiem no Valsts ieņēmumu dienesta, Nodarbinātības valsts aģentūras un Valsts sociālās apdrošināšanas aģentūras, kas ir attiecīgo datu turētāji par ienākumiem, bezdarbu, sociālajām garantijām. Centrālā statistikas pārvalde sagatavos un iesniegs IZM absolventu monitoringa datus  Izstrādājot Likumprojekta 29.2 pantā minētos Ministru kabineta noteikumus par Valsts izglītības informācijas sistēmā iesniedzamās informācijas apjomu un informācijas iesniegšanas kārtību, kā arī publiski pieejamās informācijas apjomu un publiskošanas kārtību, tiks ņemts vērā 2019. gada 4.aprīlī Ministru kabinetā apstiprinātajā informatīvajā ziņojumu “Par informācijas aprites un piekļuves risinājumiem valsts pārvaldē” (turpmāk – ziņojums) noteiktais. Proti, ziņojums paredz, ka valsts pārvaldes iestādēm informācijas sistēmu (turpmāk – IS) izveides vai būtiskas pārveides procesā, kas uzsākts pēc ziņojuma pieņemšanas, informācijas apmaiņai (t.sk. ar citām atvasinātām publiskām personām, privāto sektoru un starptautiskām organizācijām) jāizmanto Valsts reģionālās attīstības aģentūras pārziņā esošai Valsts informācijas sistēmu savietotājs, ja informācijas nodošana notiek vai tiek prognozēts, ka notiks uz vairāk nekā vienu IS ārpus iestādes ziņojumā noteikto.  Paredzēts, ka likuma 29.2 pants par profesionālās izglītības programmu absolventu monitoringa datu apstrādi piemērojams no 2023. gada 1. janvāra. Šāds spēkā stāšanās termiņš noteikts, jo līdz absolventu monitoringa ieviešanai profesionālajā izglītībā nepieciešams sagatavot un iesniegt Ministru kabinetā informatīvo ziņojumu (saskaņā ar Ministru kabineta 2017. gada 5. septembra sēdes protokola Nr. 43 14.§ 2. punktu ministrijai līdz 2020. gada 31. decembrim jānodrošina monitoringa datu iegūšanu par profesionālo vidējās izglītības iestāžu absolventu nodarbinātību un ienākumiem, līdz ar to pilnvērtīga absolventu monitoringa ieviešana profesionālajā izglītībā ir izvirzīta par vienu no izglītības kvalitātes monitoringa sistēmas izveides uzdevumiem). Tāpat arī nepieciešams vienoties ar Centrālo statistikas pārvaldi par nepieciešamo datu apriti (starpresoru vienošanās), t.sk. par Valts ieņēmumu dienesta, Valsts sociālās apdrošināšanas aģentūru un Nodarbinātības valsts aģentūras datu nodošanu apstrādei Centrālajai statistikas pārvaldei  Grozījumi Likuma 30.panta piektajā daļā paredz, ka profesionālās izglītības programmas akreditējamas Izglītības likumā noteiktajā kārtībā .  Šobrīd spēkā esošā Likuma 31.panta sestā daļā ir paredzēts, ka Ministru kabinets nosaka profesionālās kvalifikācijas, kuras iegūstot izglītojamie obligāti apdrošināmi pret nelaimes gadījumiem mācību prakses laikā, kā arī apdrošinājuma summas minimālo apmēru. Ar Ministru kabineta 2012.gada 20.novembra noteikumiem Nr.785 “Mācību prakses organizācijas un izglītojamo apdrošināšanas kārtība” ir noteiktas profesionālās kvalifikācijas, kuras iegūstot veicama izglītojamo apdrošināšana pret nelaimes gadījumiem mācību prakses laikā. Šo profesionālo kvalifikāciju saraksts ir mainīgs. Turklāt modulārajās programmās ir grūti nodalīt teorijas un prakses daļu, jo teorijas apguve mijas ar praktisku darbošanos gan mācību iestādē, gan uzņēmumos. Arī darba vidē balstītas mācībās, kas tiek īstenotas uzņēmumos ir gan teorijas, gan praktiskā daļa, un darba vidē balstītu mācību īstenošana notiek saskaņā ar individuālu darba vidē balstītu mācību plānu.  Likumprojekts paredz izdarīt grozījumus 31.pantā, paredzot, ka izglītojamos var apdrošināt pret nelaimes gadījumiem mācību laikā nevis tikai prakses laikā, apgūstot noteiktas profesionālās kvalifikācijas (minētās profesionālās kvalifikācijas tiks noteiktas ar Ministru kabineta noteikumiem). Attiecībā uz citām profesionālajām kvalifikācijām paredzēts, ka arī tās apgūstot izglītības iestāde varēs lemt par izglītojamo apdrošināšanu visa mācību gada laikā, izvērtējot kritērijus, kurus noteiks Ministru kabineta noteikumi. Apdrošināšanas pret nelaimes gadījumiem nepieciešamība visā mācību laikā ir pamatojama ar to, ka modulārās profesionālās izglītības programmas īsteno ievērojot teorijas un prakses vienotību (prakse netiek nodalīta, bet caurvij visu mācību procesu). Turklāt, apdrošinot izglītojamos pret nelaimes gadījumiem mācību laikā izglītības iestādes veiks iepirkumu attiecīgā gada ietvaros, un tādējādi būs iespējams nodrošināt apdrošināšanu finansiāli izdevīgāk un ar labākiem nosacījumiem un risku segumu.  Paredzēts, ka ar apdrošināšanu saistītos izdevumus sedz izglītības iestāde, kurā izglītojamais apgūst attiecīgo izglītības programmu.  IZM speciālisti ir konsultējušies ar UADBB Aon Baltic (*Aon Baltic, Uždaroji akcinė draudimo brokerių bendrovė*) Latvijas filiāles pārstāvi, kura piedāvāja apskatu par izmaksām turpmākai izglītojamo apdrošināšanai pret nelaimes gadījumiem no dažādām apdrošināšanas sabiedrībām. Aon Baltic izvērtējot iespējamos risinājumus rekomendē noteikt riskus, kuri tiks apdrošināti: „Nāve”, „Invaliditāte”, ”Traumas”, Medicīniskie izdevumi”, nosakot summas nepieciešams ievērot samērīguma principu, kā arī nodrošināt visus izglītojamos ar apdrošināšanas segumu. Pārskatot atvēlēto limitu īpašs uzsvars jāliek gan uz invaliditātes, gan traumu limitiem. Lai nodrošinātu sekojošus apdrošināšanas segumus ar apdrošinājuma riskiem „Nāve”, „sakropļojums/ invaliditāte”, „kaulu lūzumi, traumas, apdegumi un apsaldējumi” ar apdrošinājuma summām par katru risku 1500 EUR, bet par medicīniskiem izdevumiem tikai Latvijā (tikai pirmā palīdzība) – 100 EUR, prēmija vienam izglītojamam 1.25 EUR, gadījumā ja apdrošina 23 000 izglītojamos, savukārt gadījumā, ja izglītības iestāde vienlaicīgi apdrošina 100 izglītojamos, tad prēmijas apmērs ir 4,01 EUR.  IZM padotībā esošo profesionālās izglītības iestāžu izglītojamo apdrošināšanai nepieciešami 28 165 EUR gadā. Atbilstoši spēkā esošajam regulējumam izglītojamo apdrošināšanai pret nelaimes gadījumiem tikai kvalifikācijas prakses laikā IZM budžetā 2019.gadā plānoti 16 882 EUR un izmaksu pieaugumu IZM nodrošinās sava budžeta ietvaros. Pašvaldību padotībā esošo profesionālās izglītības iestāžu izglītojamo apdrošināšanai nepieciešami –1233 EUR gadā, Kultūras ministrijas padotībā esošo profesionālās izglītības iestāžu izglītojamo apdrošināšanai nepieciešami 2 331 EUR gadā, Veselības ministrijas – 214 EUR, Labklājības ministrijas – 152 EUR gadā. Paredzēts, ka 31.panta sestās daļas grozījumi stāsies spēkā 2022.gada 1.janvārī.  Privātajās profesionālajās izglītības iestādēs profesionālo kvalifikāciju iegūst 1092 izglītojamie, kuri būtu apdrošināmi.  Likumprojekts paredz svītrot pārejas noteikumu 4.punktu (paredz, ka likumā atsevišķus valsts izglītības iestāžu dibinātāja pienākumus attiecībā uz profesionālās izglītības iestādēm veic ministrija, kuras padotībā ir attiecīgā izglītības iestāde), attiecīgi precizējot likuma normas, kurās noteikti 4.punktā minētie valsts izglītības iestāžu dibinātāja pienākumi, jo minētie jautājumi pēc būtības ir patstāvīgi piemērojamas normas, kas iekļaujamas likuma tekstā.  Saistībā ar iepriekš minēto Likumprojektā paredzēto regulējumu, paredzēts ieviest jaunus pakalpojumus un pilnveidot esošos pakalpojumus.  Tiek pilnveidots pakalpojums “*Karjeras attīstības atbalsts”,* kas paredzēs personu testēšanu, profilēšanu profesionālās izglītības iestādēs, lai varētu pilnveidot individuālos mācību plānus un sniegtu atbalstu piemērotākās karjeras izvēlē. Minēto pakalpojumu persona varēs saņemt gan klātienē, gan neklātienē.  Tiks izveidoti šādi jauni pakalpojumi saistībā ar profesionālo izglītību:   1. Pakalpojums “*Mācīšanās rezultātu atzīšana*”, ļaujot atzīt arī sasniedzamo mācīšanās rezultātu vienību, kā rezultātā iegūt arī atzītu kvalifikācijas daļu. 2. Pakalpojums *“Profesionālās kvalifikācijas daļas piešķiršana*”, kas saskaņā ar izvītajiem nosacījumiem ļaus saņemt profesionālās kvalifikācijas daļas apguvi apliecinošo dokumentu un dos iespēju ņemt vērā jau apgūtas kompetences, turpinot mācības pēc pārtraukuma, apgūstot citas saistītās profesijas, vai arī uzsākot nākamā līmeņa programmas apguvi, t.i., nodrošinās mācību sasniegto rezultātu pārnesi.   Pakalpojumu “Mācīšanās rezultātu atzīšana” un pakalpojumu “Profesionālās kvalifikācijas daļas piešķiršana” personas varēs pieprasīt un saņemt klātienē, kā arī neklātienes formās, ņemot vērā novērtējamo zināšanu, prasmju un kompetenču specifiku.    Piedāvātie grozījumi ir noslēdzošais posms profesionālās izglītības satura reformas elementu un atbilstošas terminoloģijas nostiprināšanai nacionālajos likumos un citos normatīvajos aktos un piedāvātie grozījumi atbilst vispārējām Eiropas Komisijas nostādnēm attiecībā uz profesionālo izglītību un mūžizglītību, t.sk. ECVET principu īstenošanu. |
| Projekta izstrādē iesaistītās institūcijas un publiskas personas kapitālsabiedrības | IZM, Akadēmiskās informācijas centrs, Valsts izglītības satura centrs, Izglītības kvalitātes valsts dienests, Valsts izglītības attīstības aģentūra, Zemkopības ministrija, Labklājības ministrija, Kultūras ministrija, Ekonomikas ministrija, Latvijas Darba devēju konfederācija, Lauksaimnieku organizāciju sadarbības padome, Latvijas Brīvo arodbiedrību savienība, Latvijas Tirdzniecības un rūpniecības kamera, Latvijas Amatniecības kamera, Nodarbinātības valsts aģentūra, Latvijas Pašvaldību savienība, Jelgavas pilsētas pašvaldības Jelgavas izglītības pārvalde, Valmieras pilsētas Izglītības pārvalde, Profesionālās izglītības biedrība, Rīgas Mākslas un mediju tehnikums, Latvijas Neatkarīgo Mežizstrādātāju Asociācija, Latvijas Būvnieku asociācija. |
| 4. Cita informācija | Latvijā jau tagad ir izveidota Nozaru kvalifikāciju struktūras sistēma, kas skaidri nosaka profesionālās izglītības saturiskās infrastruktūras ietvaru, kas, izmantojot modulāro pieeju, dod iespēju elastīgi veidot visa veida sākotnējās profesionālās izglītības, kā arī profesionālās tālākizglītības un profesionālās pilnveides programmas gan jauniešiem, gan pieaugušajiem. Izstrādāto modulāro izglītības programmu moduļus jau tagad izmanto pieaugušo tālākizglītībā un pretēji – jaunas īsās kursu programmas, kā moduļi vai moduļu grupas, iekļaujami pamatkvalifikācijās.  Šo pieeju jau tagad iespēju robežās izmanto Labklājības ministrija, veidojot kursu piedāvājumu bezdarbniekiem, kā arī modulāro izglītības programmu moduļi tiek izmantoti Valsts izglītības attīstības aģentūras specifiskā atbalsta mērķa projektā 8.4.1. "Pilnveidot nodarbināto personu profesionālo kompetenci" pieaugušajiem, kur prioritārās jomas ir noteikusi Ekonomikas ministrija atbilstoši vidēja termiņa darbaspēka pieprasījuma prognozēm.  Reformu virzība profesionālajā izglītībā Latvijā ir tikusi pozitīvi novērtēta starptautiski, t.sk. to savās rekomendācijās atzīmē Ekonomiskās sadarbības un attīstības organizācijas (OECD) eksperti, taču pašlaik atsevišķu Eiropas Savienības fondu projektu iestrādes un pilotprojektu pieredze ir jānostiprina normatīvajos aktos |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Profesionālās izglītības iestādes, profesionālo izglītības programmu izglītojamie, izglītojamo vecāki vai personas, kuras īsteno aizgādību, profesionālās izglītības iestāžu pedagogi, darba devēji, nevalstiskās organizācijas, kas iesaistītas profesionālajā izglītībā, Izglītības un zinātnes ministrija un ministrijas, kuras padotībā ir profesionālās izglītības iestādes, eksaminācijas centri, Izglītības kvalitātes valsts dienests, Valsts izglītības satura centrs, Nozaru ekspertu padomes Centrālās statistikas pārvalde, Valsts ieņēmumu dienests un Nodarbinātības valsts aģentūra. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts veicinās elastīgu, uz indivīda vajadzībām orientētu profesionālās izglītības sistēmu, kas vienlaikus atbildīs arī nozaru vajadzībām, tādējādi mainīgajā darba vidē nodrošinot profesionālās izglītības atbilstību darba tirgus prasībām.  Izglītojamiem būs iespēja uzkrāt, pārnest un atzīt sasniegtos mācību rezultātus, tādējādi īsākā laikā nodrošinot profesionālās kvalifikācijas ieguvi.  Izglītojamiem projekta tiesiskais regulējums nemaina pienākumus, kā arī veicamās darbības.  Izglītības iestādēm administratīvais slogs palielināsies, jo tām būs; 1) jāatzīst iepriekš apgūtu un novērtētu sasniedzamo mācīšanās rezultātu vienību vai vienību kopumu. 2) jāpilnveido karjeras atbalsts izglītojamiem, paredzot personu testēšana, profilēšana, lai varētu pilnveidot individuālos mācību plānus.  Likumprojekts samazinās administratīvo slogu Valsts izglītības kvalitātes valsts dienestam, jo paredz attiekšanos no licences kā dokumenta sagatavošanas un izsniegšanas izglītības iestādei, informāciju par izsniegto licenci iekļaujot tikai Valsts izglītības informācijas sistēmā, kā arī paredz vienkāršot ārpus formālās izglītības sistēmas apgūtās profesionālās kompetences novērtēšanas procesa organizēšanu.  Likumprojekts paredz papildus funkcijas Valsts izglītības satura centram izstrādāt profesionālās kvalifikācijas eksāmena saturu noteiktām profesionālām kvalifikācijām.  Saistībā ar absolventu monitoringa datu apstrādi palielināsies administratīvais slogu Centrālajai statistikas pārvaldei, kurai dati būs jāsagatavo un jāiesniedz valsts izglītības informācijas sistēmā, kā arī Valsts ieņēmumu dienestam un Nodarbinātības valsts aģentūrai, kurām būs jānodrošina to rīcībā esošo datu pieejamība.  Nozaru ekspertu padomju funkcijas tiek precizētas nemainot to būtību, tādējādi likumprojekts nemaina tām veicamās darbības. |
| 3. | Administratīvo izmaksu monetārs novērtējums | Precīzu administratīvā sloga palielinājumu izglītības iestādēm nav iespējams aprēķināt, jo nav iespējams prognozēt iepriekš apgūtu rezultātu atzīšanas apjomu, kā arī ņemot vērā to, ka katras institūcijas darba organizācija atšķiras. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022 gadam | izmaiņas, salīdzinot ar vidēja termiņa budžeta ietvaru  2023 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 105 410 478 | 15 176 | 106 267 627 | 0 | 105 969 036 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 103 661 362 | 15 176 | 104 359 805 | 0 | 103 987 935 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 1 749 116 | 0 | 1 907 822 | 0 | 1 981 101 | 0 | 0 |
| 2. Budžeta izdevumi | 105 410 478 | 15 176 | 106 267 627 | 15 176 | 105 969 036 | 15 176 | 15 176 |
| 2.1. valsts pamatbudžets | 103 661 362 | 15 176 | 104 359 805 | 15 176 | 103 987 935 | 15 176 | 15 176 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 1 749 116 | 0 | 1 907 822 | 0 | 1 981 101 | 0 | 0 |
| 3. Finansiālā ietekme | 0 | 0 | 0 | -15 176 | 0 | -15 176 | -15 176 |
| 3.1. valsts pamatbudžets | 0 | 0 | 0 | -15 176 | 0 | -15 176 | -15 176 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | -15 176 | X | -15 176 | -15 176 |
| 5.1. valsts pamatbudžets | 0 | -15 176 | -15 176 | -15 176 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Valsts budžetā plānotais finansējums profesionālās izglītības programmām Izglītības un zinātnes ministrijai, Kultūras ministrijai, Zemkopības ministrijai, Labklājības ministrijai un Veselības ministrijai 2020.gadā 103 661 362 euro, 2021.gadā 104 359 805 euro, 2022.gadā 103 987 935 euro.  Pašvaldību budžetā plānotais finansējums profesionālās izglītības programmām uzturēšanās izdevumiem un stipendijām 2020.gadā 1 749 116 euro, 2021.gadā 1 907 822 euro, 2022.gadā 1 981 101 euro.  Likumprojekts paredz papildināt Profesionālas izglītības likumu ar 29.2. pantu, nosakot profesionālās izglītības programmu absolventu monitoringa datu apstrādi par iegūto profesionālo kvalifikāciju, nodarbinātību un ienākumiem un datu apstrādes veikšanas kārtību.  Lai nodrošinātu profesionālās izglītības iestāžu absolventu monitoringa darbu, Centrālā statistikas pārvaldei ir nepieciešams finansējums 15 176 euro apmērā. Profesionālās izglītības iestāžu absolventu monitoringa darbu nodrošināšanai Centrālā statistikas pārvalde provizoriski plāno piesaistīt 3 (vid.alga 1547\*0.3/21\*252\*1.2409= 6911 euro) vecākos metodikas ekspertus un 5 (vid.alga 1110\*0.3/21\*420\*1.2409= 8265 euro) vecākos referentus.  Likumprojekts paredz grozījumus 31.pantā, nosakot, ka no 2022.gada 1.janvāra izglītojamos apdrošina pret nelaimes gadījumiem mācību laikā. Tiks izstrādāti jauni Ministru kabineta noteikumi, kuri noteiks profesionālās kvalifikācijās, kuras apgūstot izglītojamie obligāti apdrošināmi, kā arī kritērijus un kārtību, kādā izglītības iestāde lems par nepieciešamību apdrošināt izglītojamos, kuri apgūst citas profesionālās kvalifikācijas.  Ja tiktu apdrošināti visi Izglītības un zinātnes ministrijas padotībā esošo profesionālās izglītības iestāžu izglītojamos, indikatīvi būtu nepieciešami 28 165 euro gadā. Atbilstoši spēkā esošajam regulējumam izglītojamo apdrošināšanai kvalifikācijas prakses laikā valsts budžetā plānotais finansējums 2020.gadā ir 17 293 euro. Gadījumā, ja tiktu apdrošināti visi pašvaldību padotībā esošie profesionālās izglītības iestāžu izglītojamie, indikatīvi apdrošināšanai būtu nepieciešami 1 233 euro gadā, Kultūras ministrijai 2 331 euro gadā, Veselības ministrijai 214 euro, Labklājības ministrijai 152 euro gadā, aprēķinos izmantots audzēkņu skaits uz 01.10.2019. Ar izglītojamo apdrošināšanu saistītās izmaksas pašvaldību padotībā esošās profesionālās izglītības iestādes, Kultūras ministrijas, Veselības ministrijas un Labklājības ministrijas padotībā esošās profesionālās izglītības iestādes nodrošinās to esošo līdzekļu ietvaros un papildu valsts budžeta finansējums nebūs nepieciešams.  Tiek papildināta likuma 12.panta piektā daļa, nosakot, ka nozaru ekspertu padomju darbības koordināciju finansē no valsts budžeta. Attiecīgais finansējums 147 097 euro apmērā jau šobrīd ir plānots Izglītības un zinātnes ministrijas budžeta apakšprogrammā 02.01.00 “Profesionālās izglītības programmu īstenošana”. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | 2020.gadā atbilstoši Ministru kabineta š.g. 19.augusta rīkojumam Nr.446 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” Ekonomikas ministrijai (Centrālajai statistikas pārvaldei) ir piešķirts papildu finansējums 45 000 euro apmērā, lai veiktu augstskolu un profesionālās izglītības iestāžu absolventu monitoringu (15 176 euro apmērā profesionālās izglītības iestāžu absolventu monitoringam).  2020.gada 2. septembrī Ministru kabinetā (prot. Nr. 51, 55.§) ir atbalstīts informatīvā ziņojuma "Par pasākumiem Covid-19 krīzes pārvarēšanai un ekonomikas atlabšanai 2020. un 2021.gadam" pielikumā iekļautais pasākums “Augstskolu un profesionālās izglītības iestāžu absolventu monitorings”, paredzot finansējumu minētajam mērķim 2021.gadā 45 000 euro apmērā.  2020.gada 22.septembrī Ministru kabinetā ir atbalstīts informatīvais ziņojums "Par priekšlikumiem valsts budžeta ieņēmumiem un izdevumiem 2021.gadam un ietvaram 2021.– 2023.gadam", kurā ir iekļauts Ekonomikas ministrijas fiskāli neitrālais priekšlikums, kas tajā skaitā nodrošina papildu nepieciešamo finansējumu 2022. un 2023.gadā 45 000 euro apmērā, lai veiktu augstskolu un profesionālās izglītības iestāžu absolventu monitoringu.  Ņemot vērā minēto, Ekonomikas ministrijai (Centrālajai statistikas pārvaldei) nepieciešamais finansējums augstskolu un profesionālās izglītības iestāžu absolventu monitoringam ir iekļauts likumprojektā “Par valsts budžetu 2021.gadam” un likumprojektā “Par vidēja termiņa budžeta ietvaru 2021., 2022. un 2023.gadam”. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Virknē šobrīd spēkā esošo likumu ir minēta norāde uz “profesionālās kvalifikācijas līmeņiem”, kas pakāpeniski ir jāaizvieto ar atsauci uz “profesionālajām kvalifikācijām Latvijas kvalifikāciju ietvarstruktūrā” (atbilstoši likumprojekta 5.pantā paredzētajiem grozījumiem), kā arī norāde uz “pirmā līmeņa profesionālo augstāko izglītību” un “otrā līmeņa profesionālo augstāko izglītību”, kas pakāpeniski jāaizvieto attiecīgi ar “īsā cikla profesionālo augstāko izglītību” un “profesionālo augstāko izglītību”, bet šādu atsauču precizēšana ir veicama reizē ar kārtējo grozījumu izdarīšanu attiecīgajos likumos. Izņēmums ir attiecībā uz minēto grozījumu izdarīšanu Augstskolu likumā, kas ir viens no izglītības nozares pamata normatīvajiem aktiem, kurā grozījumi tiks sagatavoti un iesniegti Saeimā līdz 2021.gada 30.martam.  Saistībā ar likumprojekta 1.pantā ietvertajiem terminu skaidrojumiem nepieciešams izdarīt grozījumus Izglītības likumā, svītrojot no minētā likuma terminus “profesionālā kvalifikācija” un “’profesionālā tālākizglītība”. Minētie grozījumi tiks sagatavoti un iesniegti Saeimā pēc likumprojekta apstiprināšanas Ministru kabinetā.  Likumprojektā ir iekļauti astoņi deleģējumi Ministru kabinetam izdot Ministru kabineta noteikumus. Lai izpildītu Ministru kabinetam dotos deleģējumus, ir jāpārskata un Ministru kabinetam no jauna jāapstiprina šādi jau šobrīd spēkā esoši Ministru kabineta noteikumi:  1) Ministru kabineta 2012.gada 20.novembra noteikumos Nr.785 “Mācību prakses organizācijas un izglītojamo apdrošināšanas kārtība”;  2) Ministru kabineta 2005.gada 21.jūnija noteikumi Nr.451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinoši dokumenti un akreditētas profesionālās izglītības programmas daļas apguvi apliecinoši dokumenti”;  3) Ministru kabineta 2005.gada 29.novembra noteikumos Nr.902 “Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti”;  4) Ministru kabineta 2011.gada 22.februāra noteikumos Nr.146 “Kārtība, kādā novērtē ārpus formālās izglītības sistēmas apgūto profesionālo kompetenci”;  5) Ministru kabineta 2011.gada 30.augusta noteikumos Nr.662 “Profesionālās kvalifikācijas eksāmenu norises kārtība akreditētās profesionālās izglītības programmās”.  Saistībā ar likumprojektā paredzēto profesionālās izglītības programmu absolventu monitoringa ieviešanu, būs nepieciešams izdarīt grozījumus.  Ministru kabineta 2019.gada 25. jūnija noteikumos Nr.276 “Valsts izglītības informācijas sistēmas noteikumi”.  Grozījumi saistībā ar izglītības programmu klasifikāciju nepieciešami arī Ministru kabineta 2017.gada 13.jūnija noteikumos Nr.322 “Noteikumi par Latvijas izglītības klasifikāciju”;  Šobrīd diviem likumprojektā dotajiem deleģējumiem neatbilst neviens no spēkā esošajiem Ministru kabineta noteikumiem, faktiski šie ir jauni deleģējumi, kuru izpildei ir jāsagatavo šādi Ministru kabineta noteikumu projekti:  1) Ministru kabineta noteikumi “Nosacījumiem un kārtība, kādā izglītojamam tiek nodrošināta izglītības turpināšana arodizglītības, profesionālās vidējās izglītības vai profesionālās tālākizglītības programmās vēlākos posmos, kā arī kritērijus un kārtību, kādā tiek atzīta un novērtēta iepriekš apgūta sasniedzamo mācīšanās rezultātu vienība vai vienību kopums”;  2) Ministru kabineta noteikumi “Nosacījumi un kārtība uzņemšanai profesionālās izglītības programmās (izņemot profesionālās izglītības programmās augstākās izglītības pakāpē un profesionālās ievirzes izglītības programmās), kā arī prasības pārcelšanai uz nākamo kursu”.  Nepieciešamo Ministru kabineta noteikumu un grozījumu izstrāde (izņemot likumprojekta pārejas noteikumos minētos Ministru kabineta noteikumus) ir uzsākama pēc likumprojekta apstiprināšanas Ministru kabinetā. Tādejādi plānojams, ka nepieciešamie Ministru kabineta noteikumi būtu izstrādāti un varētu stāties spēkā reizē ar likumprojekta spēkā stāšanos. Minētos Ministru kabineta noteikumus izstrādās IZM  Ievērojot to, ka Likumprojekts paredz iespēju paplašināt konventa sastāvu un atbilstoši Likuma 17.panta7.1 punktam konventa izveidošanas kārtība un tā sastāvs tiek noteikts izglītības iestādes nolikumā, ko atbilstoši Izglītība likuma 14.panta 7.1punktam apstiprina Ministru kabinets, līdz ar to, ja izglītības iestādei būs nepieciešams paplašināt konventa sastāvu, būs jāizdara arī attiecīgi grozījumi Ministru kabineta noteikumos, ar kuriem apstiprināts attiecīgās izglītības iestādes nolikums.  Atbilstoši Oficiālo publikāciju un tiesiskās informācijas likuma 9.panta piektajai daļai, kas noteic, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa, spēku zaudēs 2016.gada 26.aprīļa Ministru kabineta noteikumi Nr. 263 “Profesionālo kvalifikāciju saraksts, kuras iegūstot kārtojami centralizētie profesionālās kvalifikācijas eksāmeni”. |
| 2. | Atbildīgā institūcija | IZM, Iekšlietu ministrija, Labklājības ministrijas, Tieslietu ministrija. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts šo jomu neskar. | |
| 2. | Citas starptautiskās saistības | Noteikumu projekts šo jomu neskar | |
| 3. | Cita informācija | Ar Likumprojektu tiek ieviesti Eiropas Parlamenta un Eiropas Komisijas 2009. gadā izstrādātie Eiropas kredītsistēma profesionālajās izglītībā principi (ECVET). Principu ieviešana dalībvalstīs ir brīvprātīga.  Tiek pārņemti ECVET pamatprincipi: 1) iegūstamā kvalifikācija ir aprakstīta sasniedzamajos mācīšanās rezultātos, nosakot apgūstamās zināšanas, prasmes un kompetences. 2) Sasniedzamos mācīšanās rezultātus var sadalīt mazākās atsevišķās mācīšanās vienībās. 3) Katru mācīšanās vienību/rezultātu atsevišķi ir iespējams novērtēt, apstiprināt un atzīt. 4) Mācīšanās vienības var apgūt dažādās vietās un laikā. 5) Novērtēto, apstiprināto un atzīto sasniegto mācīšanās rezultātu/mācīšanās vienību apliecinājumus var uzkrāt un pārnest, mācoties visa mūža garumā. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojektu informēta sabiedrība, informāciju publicējot IZM tīmekļvietnē. |
| 2. | Sabiedrības līdzdalība projekta izstrādē | Sākotnējā Likumprojekta redakcija sabiedriskajai apspriešanai IZM tīmekļvietnē [www.izm.gov.lv](http://www.izm.gov.lv) tika ievietota 2019.gada š.g. 11.jūnijā.  Atbilstoši saņemtajiem priekšlikumiem, kā arī darba grupā diskutētajam precizētā Likumprojekta redakcija sabiedriskajai apspriešanai 2020.gada 14.janvārī tika ievietota IZM tīmekļvietnē [https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3858-grozijumi-profesionalas-izglitibas-likuma-2](https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3858-grozijumi-profesionalas-izglitibas-likuma-2%20)  Sabiedrības pārstāvjiem tika dota iespēja līdzdarboties likumprojekta izstrādē, rakstveidā sniedzot viedokli par likumprojektu līdz 2020. gada 29. janvārim.  Likumprojekts apspriests darba grupā, kurā tika iekļauti pārstāvji no Latvijas Darba devēju konfederācijas, Lauksaimnieku organizāciju sadarbības padomes, Latvijas Brīvo arodbiedrību savienības, Latvijas Tirdzniecības un rūpniecības kameras, Latvijas Amatniecības kameras, Nodarbinātības valsts aģentūras, Latvijas Pašvaldību savienības, Jelgavas pilsētas pašvaldības Jelgavas izglītības pārvaldes, Valmieras pilsētas Izglītības pārvaldes, Profesionālās izglītības biedrības, Rīgas Mākslas un mediju tehnikuma, Latvijas Neatkarīgo Mežizstrādātāju Asociācijas, Latvijas Būvnieku asociācijas. |
| 3. | Sabiedrības līdzdalības rezultāti | Par IZM tīmekļa vietnē 2019.gada 13.jūnijā publicēto Likumprojekta redakciju saņemti priekšlikumi no Latvijas Tirdzniecības un rūpniecības kameras, kas pamatā iestrādāti likumprojekta tekstā un Latvijas Darba devēju konfederācijas (turpmāk – LDDK), kuras priekšlikumi iestrādāti likumprojekta tekstā.  Par IZM tīmekļvietnē 2020.gada 14.janvārī publicēto Likumprojekta redakciju tika saņemti viedokļi no LDDK, Pieaugušo un profesionālās izglītības asociācijas, Enerģētikas nozares pārstāves un pasniedzējas Ļubovas Paršikovas, Latvijas Siltuma, gāzes un ūdens tehnoloģijas inženieru savienības, Smiltenes tehnikuma direktora vietnieces Rudītes Grabovskas, Rīgas Stila un modes tehnikuma direktores Silvijas Voitišķis, VSIA “Rīgas Tūrisma un radošās industrijas tehnikuma direktores Ilzes Ločmanes.  **LDDK par likumprojektu izteikusi šādus iebildumus un komentārus**:  1) Iebilstam pret Likumprojektā piedāvāto 7. panta 14. punkta redakciju, kas paredz, ka Ministru kabinets noteiks ne tikai Nozaru ekspertu padomju (turpmāk - NEP) izveides un darbības kārtību, bet arī NEP apakšpadomju izveides un darbības kārtību.  Pamatojums: Līdz šim katra no NEP varēja noteikt kārtību, kā tiks organizēts darbs NEP apakšpadomēs. Uzsveram, ka NEP darbībā nepieciešams nodrošināt pēc iespējas mazāku birokrātisko slogu un iespējami elastīgākas iespējas organizēt NEP darbu, neuzliekot nesamērīgu administratīvo slogu un nesamērīgi lielus pienākumus NEP locekļiem, kuri NEP darbojas uz brīvprātības pamata. Ievērojot valsts pārvaldē ieviesto nulles birokrātijas principu, LDDK aicina IZM neveicināt papildus administratīvā sloga radīšanu.  Aicinām saglabāt līdzšinējo Likuma 7. panta 14. punkta redakciju.  2) Iebilstam pret Likumprojektā piedāvāto 12. panta otrās daļas 7. un 8. punktu redakciju, kurās noteikts, ka NEP “vērtē nozares darba tirgus attīstības tendences, fokusēti definējot galvenās izmaiņas darba tirgū un izsakot priekšlikumus iespējamiem risinājumiem, kā arī sniedz analītiski pamatotu informāciju par nozaru nākotnes darba tirgus vajadzībām.”  Pamatojums: NEP locekļi var nodrošināt augsta līmeņa ekspertīzi par ar nozares darba tirgu saistītiem jautājumiem, tomēr jāņem vērā, ka ne NEP locekļiem, ne NEP sekretariātam nav laika un finanšu resursu, ko tie var veltīt visaptverošu datu ieguvei un analītiskas informācijas sagatavošanai par NEP pārstāvētajām nozarēm.  Vienlaikus uzsveram, ka NEP ir ļoti būtiska šāda analītiska, reprezentatīvos datos balstīta informācija par darba tirgus attīstības tendencēm. Attiecīgi aicinām atbildīgās iestādes nodrošināt izvērstu datu un informācijas pārskatu atbilstošos griezumos, ko NEP varētu izmantot darbā, to analizējot un sniedzot priekšlikumus. Pretējā gadījumā, ja šāda informācija NEP vajadzībām netiks nodrošināta, bet tiks noteikts pienākums NEP to sagatavot, jāparedz atbilstoši resursi,.  3) Iebilstam pret Likumprojektā piedāvāto 12. panta ceturtās daļas redakciju, kurā noteikts, ka NEP sastāvā jāiekļauj pašvaldību pārstāvjus.  Pamatojums: Atbalstām pašvaldību iesaisti profesionālās izglītības attīstībā, tomēr tas notiek ar profesionālās izglītības iestāžu konventu starpniecību, kuros iesaistītas konkrētajām profesionālās izglītības iestādēm tuvākās pašvaldības. NEP uzdevums ir sekmēt visu iesaistīto pušu sadarbību nacionālā līmenī, tādēļ, komplektējot NEP sastāvus, var rasties sarežģījumi identificēt konkrētās pašvaldības, kuras būtu jāiesaista to darbā. Tāpēc rosinām nenoteikt pašvaldību pārstāvju iesaisti NEP (pamat)sastāvā kā obligātu. Vienlaikus pašvaldības ir aicinātas sadarboties ar NEP, kā arī piedalīties NEP sēdēs, ja tām ir tāda interese.  4) Aicinām papildināt Likumprojektu ar grozījumiem Likuma 28. panta redakcijā, precizējot ierobežojumus izglītojamā mācību slodzei nedēļā attiecībā uz mācību praksi, kvalifikācijas praksi un darba vidē balstītām mācībām.  Pamatojums: Līdz šim Likuma 28. panta trešajā daļā ir noteikti ierobežojumi izglītojamā mācību slodzei nedēļā mācību stundās, kas rada pārpratumus darba devējiem, jo tie savu darbinieku slodzi plāno astronomiskajās stundās. Lai mazinātu pārpratumus izglītojamo slodzes aprēķināšanai mācību praksēs, kvalifikācijas praksēs un darba vidē balstītās mācībās, aicinām šīm izglītības procesa sastāvdaļām noteikt izglītojamo slodzes ierobežojumus astronomiskajās stundās, saskaņojot tās ar ierobežojumiem, kas noteikti attiecībā uz personu nodarbinātību. Tāpat nepieciešamas skaidras norādes par mācību prakses, kvalifikācijas prakses un darba vidē balstītu mācību īstenošanu sestdienās, svētdienās un svētku dienās.  5) Izteikts komentārs ar aicinājumu precizēt Likumprojekta anotāciju, skaidrojot piedāvātos grozījumus Likuma 16. panta pirmās daļas 3. punkta redakcijā.  Pamatojums: Vēršam uzmanību, ka, dodot tiesības tehnikumiem piešķirt izglītojamajiem profesionālo kvalifikāciju atbilstoši LKI 5. līmenim, šīm iestādēm var tikt piemērotas normatīvo aktu prasības, kas attiecināmas uz augstākās izglītības iestādēm. Skaidrojam, ka izprotam likumā iekļauto mērķi piešķirt tehnikumiem tiesības īstenot LKI 5. līmeņa profesionālās tālākizglītības programmas, tomēr arī šo izglītības programmu īstenošana līmenī, kas pielīdzināms augstākajai izglītībai, rada nepieciešamību nodrošināt attiecīgās izglītības iestādes personāla, tai skaitā tā zinātniskās darbības, atbilstību prasībām, kas noteiktas augstākās izglītības iestādēm (koledžām).  6) Izteikts komentārs precizēt Likumprojektā piedāvātos grozījumus Likuma 26. panta pirmās daļas 4. un 6. punkta redakcijā.  Pamatojums: Skaidrojam, ka piedāvātajā redakcijā noteikts, ka profesionālās augstākās izglītības programmas ietvaros var iegūt izglītības un profesionālās kvalifikācijas atbilstoši LKI 5., 6. un 7. līmenim. Vēršam uzmanību, ka mākslas doktora studiju programmās ir iespēja iegūt profesionālo izglītību, kas atbilst LKI 8. līmenim. Vienlaikus norādām, ka piedāvātajā Likuma 26. panta 1. daļas 6. punkta redakcijā ir norādīts, ka ir iespējams apgūt profesionālās pilnveides izglītības programmas atbilstoši LKI 8. līmenim, ko nepieciešams precizēt atbilstoši anotācijas tekstam.  7) Vēršam uzmanību uz nepieciešamību saskaņot profesionālās kvalifikācijas definīciju Profesionālās izglītības likumā un Izglītības likumā.  **Atbildot uz sniegto viedokli** informējam, ka ņemts vērā LDDK 1., 2. un 3.iebildums un attiecīgi precizēts Likumprojekta 6.pants, tādējādi netiek paredzēts, ka Ministru kabinets nosaka kartību, kādā tiek izveidotas NEP apakšpadomes, precizēts Likumprojekta 10.pants, paredzot, ka regulējums par NEP sastāvu paliekt tāds, kā ir pašreiz, un tiek precizētas NEP funkcijas. Tiek ņemts vērā arī 4.iebildums un precizēts Likumprojekta 23.pants, bet atbilstoši 5.iebildumam precizēta Likumprojekta anotācija.  Atbilstoši LDDK 6.iebuldumam precizēti Likumprojektā piedāvātie grozījumi Likuma 26. panta pirmajā daļā.  Tiek ņemts vērā arī LDDK 7.iebildums par Likuma un Izglītības likuma salāgošanu.  **Papildus minētajam LDDK** izteica iebildumu aicinot likumprojektā paredzēt grozījumus 16. pantā, papildinot tā pirmo daļu ar 5. punktu, kas definētu izglītības iestādes veidu, kas realizē profesionālo izglītību pieaugušajiem.  Pamatojums:  Skaidrojam, ka Likumā nav definēts izglītības iestādes veids, kura realizē profesionālo izglītību pieaugušajiem – īsteno profesionālās tālākizglītību un profesionālo pilnveidi, kā arī veic ārpus formālā ceļā apgūtās profesionālās kompetences novērtēšanu.  Priekšlikums:  Likuma 16. panta 1. daļu ar 5.punktu šādā redakcijā: “mācību centrs (izglītības iestāde, kura īsteno profesionālās tālākizglītības programmas un dod iespēju iegūt profesionālo kvalifikāciju atbilstoši LKI 2., 3. un 4 līmenim)”. Līdzīgu iebildumu izteica arī **Pieaugušo un profesionālās izglītības asociācija**, norādot, ka likumprojektā nav definēts izglītības iestādes veids, kura realizē profesionālo izglītību pieaugušajiem – īsteno profesionālās tālākizglītību un profesionālo pilnveidi, kā arī veic ārpus formālā ceļā apgūtās profesionālās kompetences novērtēšanu.  Aicinām likuma 16.panta pirmo daļu, kas nosaka izglītības iestāžu veidus ar punktu šādā redakcijā:  “5) mācību centrs (izglītības iestāde, kura īsteno profesionālās tālākizglītības programmas un dod iespēju iegūt profesionālo kvalifikāciju atbilstoši LKI 2., 3. un 4. līmenim)”.  **Atbildos uz minēto iebildumu**, skaidrojam ka minētais jautājums tika pārrunāts darba grupa. Skaidrojam, ka pieaugušo izglītība ir mūžizglītības process un jebkura izglītības iestāde var to īstenot. Ja tiktu noteikts izglītības iestādes veids, kas īsteno pieaugušo izglītības programmu, tas ierobežotu izglītības iestādes īstenot minētās programmas. Pēc būtības pieaugušo izglītība ir jāpaplašina.  Izglītības iestādes nosaukuma veidošana ir noteikta Izglītības likuma 26. pantā. Līdz ar to nav nepieciešams šo regulējumu paplašināt. Izglītības iestādes var brīvi lietot savā nosaukumā terminu “mācību centrs”. Valsts izglītības informācijas sistēmā ir reģistrētas 282 aktīvas izglītība iestādes, kas īsteno profesionālās tālākizglītības programmas un profesionālās pilnveides izglītības programmas un kuru nosaukumā ir termins “mācību centrs”. Tāpat arī Valsts izglītības informācijas sistēmā ir reģistrētas 42 aktīvas izglītība iestādes, kas īsteno pieaugušo neformālās izglītības programmas kuru nosaukumā ir termins “mācību centrs”.  **LDDK, Pieaugušo un profesionālās izglītības asociācija, kā arī Smiltenes tehnikuma direktores vietniece** izteica viedokli par grozījumiem likuma 30.panta piektajā daļā, kas nosaka, ka profesionālās izglītības programmas akreditējamas Izglītības likumā noteiktajā kārtībā.  Proti, LDDK norādīja, ka iebilst pret likumprojektā piedāvāto 30. panta piektās daļas redakciju, jo atbilstoši piedāvātajam regulējumam Likumprojektā profesionālā pilnveide ir profesionālās izglītības veids, kas dod iespēju apgūt vai pilnveidot profesionālās kvalifikācijas daļu profesijai. Profesionālās pilnveides programmas īstenošanai izglītības iestāde atsevišķi nebūtu jāakreditē, ja izglītības iestāde jau ir akreditēta un īsteno akreditētu attiecīgās (tās pašas) izglītības programmu kopas arodizglītības programmu, profesionālās vidējās izglītības programmu vai profesionālās tālākizglītības programmu. Īstenojot minēto priekšlikumu, tiktu samazināts birokrātiskais slogs un izmaksas Izglītības kvalitātes valsts dienestam un izglītības iestādēm, tiktu veicināta izglītības iestādes spēja efektīvi reaģēt uz darba tirgus pieprasījumu profesionālajā pilnveidē.  Smiltenes tehnikuma direktora vietniece R.Grabovska norāda, ka šobrīd Izglītības likumā un saistošajos dokumentos nav paredzēts jēdziens specializācija, kas iekļauts Likumprjektā. Vai nav iespējams plānot kādas izmaiņas normatīvajos aktos par pieakreditāciju vai akreditāciju ar specializācijām, lai samazinātu valsts budžeta tēriņus un akreditācijas izmaksas. Šobrīd nav paredzēts pieakreditēt viena līmeņa programmas tam pašam līmenim, un mēs akreditējam gan pamatprogrammu, gan šobrīd LKI esošās specializācijas programmas atsevišķi, kaut atšķirība dažām, piemēram, ir tikai viens modulis.  Pieaugušo un profesionālās izglītības asociācija ir norādījusi, ka veicot profesionālās izglītības iestādes akreditāciju, tiek izvērtēta izglītības iestādes darbība, ņemot vērā noteiktus vērtēšanas kritērijus un nosacījumus. Veicot profesionālās izglītības programmas akreditāciju, tiek izvērtēta izglītības programmas īstenošana, ņemot vērā noteiktus vērtēšanas kritērijus un nosacījumus. Līdz ar to, veicot izglītības iestādes akreditāciju jaunas profesionālās pilnveides programmas īstenošanai, kura atbilst izglītības programmu kopai, kurā izglītības iestāde īsteno citas jau akreditētas augstāka līmeņa profesionālās izglītības programmas, faktiski tiek atkāroti vērtēta izglītības iestādes darbība un programmas īstenošana pēc tiem pašiem kritērijiem un nosacījumiem.  Ņemot vērā minēto, profesionālās pilnveides programmas īstenošanai izglītības iestāde atsevišķi nebūtu jāakreditē, pie nosacījuma, ja izglītības iestāde jau ir akreditēta un tā īsteno akreditētu attiecīgās (tās pašas) izglītības programmu kopas arodizglītības programmu, profesionālās vidējās izglītības programmu vai profesionālās tālākizglītības programmu.  Īstenojot minēto priekšlikumu, tiktu samazināts birokrātiskais slogs izglītības iestādēm, tiktu veicināta izglītības iestādes spēja efektīvi reaģēt uz darba tirgus pieprasījumu profesionālajā pilnveidē, tiktu samazināta Izglītības un kvalitātes valsts dienesta noslodze, sekmējot tā resursu lietderīgu izmantošana, kā arī tiktu samazinātas izmaksas izglītības iestādēm.  Atbilstoši piedāvātajam regulējumam likuma grozījumu projektā profesionālā pilnveide ir profesionālās izglītības veids, kas dod iespēju apgūt vai pilnveidot profesionālās kvalifikācijas daļu profesijai. Saskaņā ar likuma grozījumu projektā piedāvāto regulējumu, persona, apgūstot akreditētas modulārās profesionālās izglītības programmas moduli vai vairākus moduļus, līdzīgi kā profesionālās pilnveides rezultātā – arī apgūst profesionālās kvalifikācijas daļu. Līdz ar to akreditētas modulārās profesionālās izglītības programmas modulis – atbilstoši likuma grozījumu projekta sākotnējās ietekmes novērtējuma ziņojumā (anotācijā) minētajam, var tikt īstenots kā par atsevišķa profesionālās izglītības programma. Lai īstenotu moduli, tas nav atsevišķi jāakreditē.  Lai mazinātu administratīvo slogu, padarītu efektīvāku Izglītības un kvalitātes valsts dienesta darbību, kā arī mazinātu izglītības iestāžu akreditācijas izmaksas, līdzīgi principi kā priekšlikumā par profesionālās pilnveides programmu akreditāciju, būtu jāievieš arī vienas izglītības programmu kopas zemāka profesionālās kvalifikācijas līmeņa profesionālās izglītības programmu akreditācijā. Piemēram, ja akreditēta izglītības iestāde īsteno akreditētu izglītības programmu kopas “Šūto izstrādājumu ražošanas tehnoloģija” profesionālās tālākizglītības programmu ar iespēju iegūt LKI 4. līmeņa profesionālo kvalifikāciju “Drēbnieks”, tad izstrādājot un licencējot jaunu tās pašas izglītības programmu kopas profesionālās tālākizglītības programmu, kuras rezultātā var iegūt zemāku – LKI 3. līmeņa profesionālo kvalifikāciju “Šūšanas iekārtu operators”, tā nebūtu atsevišķi jāakreditē. Ņemot vērā minēto, aicinām izteikt likuma grozījumu projekta 25.punktu šādā redakcijā:  “25. Izteikt 30. panta piekto daļu šādā redakcijā:  (5) Profesionālās izglītības programmas akreditējamas Izglītības likumā noteiktajā kārtībā. Noteiktas izglītības programmu kopas profesionālās izglītības programma nav jāakreditē, ja akreditēta izglītības iestāde īsteno akreditētu tās pašas izglītības programmu kopas arodizglītības programmu, profesionālās vidējās izglītības programmu vai profesionālās tālākizglītības programmu, kuras rezultātā var iegūt augstāka līmeņa profesionālo kvalifikāciju.”  **Atbildot uz minēto viedokli, informējam**, ka tas nav ņemts vērā un plānots virzīt jauno redakciju. Izglītības likuma 27.pants nosaka, ka izglītības iestāžu akreditāciju veic Ministru kabineta noteiktajā kārtībā. Šobrīd tiek gatavoti jauni Ministru kabineta noteikumi par akreditāciju, jaunā koncepcija ir sagatavota vispārējai izglītībai (sk. informāciju Izglītības kvalitātes valsts dienesta mājas lapā https://ikvd.gov.lv/aktualitates/). Vēl tiks gatavotas izmaiņas profesionālās izglītības iestāžu un programmu akreditācijai. Līdz ar to jautājumos par akreditāciju sabiedrības priekšlikumi tiks izvērtēti veidojot jaunos Ministru kabineta noteikumus.  Papildus iepriekš minētajam **Pieaugušo un profesionālās izglītības asociācija** ir norādījusi:  1)Saskaņā ar profesionālās kvalifikācijas eksāmenu norises kārtību, ja persona vēlas novērtēt tās ārpus formālās izglītības sistēmas apgūto profesionālo kompetenci, personai ir jākārto profesionālās kvalifikācijas eksāmens. Kvalifikācijas eksāmens ir jākārto arī, lai iegūtu profesionālo kvalifikāciju profesionālās pamatizglītības, arodizglītības, profesionālās vidējās izglītības un profesionālās tālākizglītības programmu apguves rezultātā. Profesionālās kvalifikācijas eksāmenu organizē akreditēta profesionālās izglītības iestāde. Tiesības nodrošināt kvalifikācijas eksāmenu ir tādām izglītības iestādēm, kuras ir saņēmušas akreditāciju. Atbilstoši kārtībai, kādā novērtē ārpus formālās izglītības sistēmas apgūto profesionālo kompetenci, lai veiktu personas novērtēšanu, profesionālās izglītības iestāde organizē un īsteno profesionālās kvalifikācijas eksāmenu atbilstoši normatīvajos aktos noteiktajai profesionālās kvalifikācijas eksāmenu norises kārtībai akreditētās profesionālās izglītības programmās. Līdz ar to kvalifikācijas eksāmena process - gan novērtējot ārpus formālās izglītības sistēmas apgūto profesionālo kompetenci, gan iegūstot kvalifikāciju profesionālās izglītības programmās - ir viens un tas pats.  Profesionālās izglītības iestādei, lai tā varētu veikt ārpus formālās izglītības sistēmas apgūto profesionālo kompetenču novērtēšanu, ir jābūt spējīgai veikt tādas darbības, kuras izglītības iestāde veic arī īstenojot akreditētu profesionālās izglītības programmu un par kuru atbilstību normatīvajos aktos noteiktajām prasībām jau ir gūta pārliecība, pieņemot lēmumu par izglītības iestādes un izglītības programmas akreditāciju. Profesionālās kvalifikācijas eksāmena organizēšanas process ir jāorganizē pēc vienotiem nosacījumiem gan profesionālās izglītības kompetences centros, gan citās valsts un pašvaldību dibinātās profesionālās izglītības iestādēs, gan privātajās profesionālās izglītības iestādēs. Līdz ar to nav saprotams, kāpēc likuma grozījumu projekta sākotnējās ietekmes novērtējuma ziņojumā (anotācijā) ārpus formālās izglītības sistēmas apgūto profesionālo kompetenču novērtēšanas process, kas faktiski ir personas konsultēšana un kvalifikācijas eksāmena organizēšana - tiek uzskatīts par valsts pārvaldes funkciju, neņemot vērā, ka kvalifikācijas eksāmena organizēšana un izglītojamo konsultēšana īstenošanas ietvaros, kur šie procesi netiek uzskatīti par valsts pārvaldes funkciju, kam nepieciešams atsevišķs deleģējums.  Ņemot vērā minēto, nav pamatots ar likuma grozījumu piedāvātais regulējums, nosakot, ka ārpus formālās izglītības sistēmas apgūtās profesionālās kompetences novērtēšanu veic tikai profesionālās izglītības kompetences centri, bet citas valsts dibinātas, pašvaldību dibinātas un valsts augstskolu dibinātas akreditētas profesionālās izglītības iestādes novērtēšanu “var veikt”, savukārt akreditētām privātajām profesionālās izglītības iestādēm vai eksaminācijas centriem novērtēšanu tikai “var deleģēt”. Papildus būtu jāņem vērā, ka profesionālās izglītības kompetences centru ģeogrāfiskais izvietojums un to specializēšanās noteiktās nozarēs sašaurina ārpus formālās izglītības sistēmas apgūtās kompetences novērtēšanas pakalpojuma pieejamību sabiedrībai.  Ņemot vērā minēto, aicinām izteikt likuma grozījumu projekta 23.punktu šādā redakcijā:  “23. Izteikt 29.1 pantu šādā redakcijā:  (1) Profesionālās kompetences novērtēšana notiek, ņemot vērā attiecīgā profesijas standarta prasības vai profesionālās kvalifikācijas prasības (ja profesijai nav nepieciešams izstrādāt profesijas standartu).  (2) Ārpus formālās izglītības apgūtās profesionālās kompetences novērtēšanu veic akreditētas profesionālās izglītības iestādes.  (3) Ārpus formālās izglītības apgūtās profesionālās kompetences novērtēšanas kārtību, kā arī prasības, kādām jāatbilst profesionālās izglītības iestādēm, kuras var veikt minēto novērtēšanu, nosaka Ministru kabinets.”  2) Izglītības programmu akreditācija atbilstoši Izglītības kvalitātes valsts dienesta maksas pakalpojumu cenrādim ir maksas pakalpojums, tādējādi katras jaunas izglītības programmas akreditācija izglītības iestādei rada papildu izmaksas.  **Atbildot uz minēto viedokli informējam,** ka  1)Attiecībā uz grozījumiem Likuma 29.1pantā par ārpus formālās izglītība sistēmas apgūtas profesionālās kvalifikācijas novērtēšanu informējam, ka atbilstoši pašreiz spēkā esošajai Profesionālās izglītības likuma 29.1panta otrajai daļai ārpus formālās izglītības sistēmas apgūtās profesionālās kompetences novērtēšanu var deleģēt akreditētai izglītības iestādei vai akreditētam eksaminācijas centram. Tādējādi ir ārpus formālās izglītības novērtēšana ir valsts pārvaldes funkcija. Līdz ar to minētās funkcijas izpildē ņemams vērā valsts pārvaldes iekārtas likumā noteiktais, tai skaitā attiecībā par valsts pārvaldes uzdevuma deleģēšanu. Minētā likuma V nodaļa „Atsevišķu pārvaldes uzdevumu deleģēšanas kārtība” nosaka deleģēšanas kārtību un nosacījumus.  Valsts pārvaldes iekārtas likuma 40.panta otrā daļa nosaka, ka publiska persona var deleģēt privātpersonai un citai publiskai personai pārvaldes uzdevumu, ja pilnvarotā persona attiecīgo uzdevumu var veikt efektīvāk. Minētā norma nosaka publiskas personas tiesības, bet ne pienākumu deleģēt valsts pārvaldes uzdevumu, un tādējādi personai nav subjektīvo tiesību prasīt valsts pārvaldes uzdevuma deleģēšanu. Deleģējot pārvaldes uzdevumus, par funkcijas izpildi kopumā atbild attiecīgā publiskā persona. Tātad, deleģēšana valsts pārvaldē ir daļas no iestādei piešķirtās kompetences nodošana citai publiskai personai vai privātpersonai.  Izstrādājot grozījumus minētajā pantā tiek ņemts vērā, ka iestādes, kas atrodas padotības attiecībās, sadarbojas padotības ietvaros. Šādos gadījumos tiesības prasīt informāciju, atzinumus, u.c. izriet no padotības attiecībām un tiek nodrošinātas ar konkrētā padotības formā ietilpstošajiem mehānismiem (dodot rīkojumus, izdodot iekšējos normatīvos aktus). Tādējādi, ja iestādes atrodas viena Ministru kabineta locekļa, piemēram, izglītības un zinātnes ministra padotībā, tad pastāvīgās sadarbības jautājumi parasti tiek regulēti izglītības un zinātnes ministra izdotā iekšējā normatīvajā aktā vai rīkojumā.  Savukārt attiecībā uz projektā paredzēto, ka profesionālās izglītības kompetences centri veic minēto novērtēšanu bez līguma vai cita dokumenta, izriet jau no Likuma 15.1pantā noteiktajām profesionālās izglītības kompetences centra uzdevumiem.  **Enerģētikas nozares pārstāve un pasniedzējas Ļubova Paršikova** norādīja, ka piedāvātā "Saistītās profesijas" definīcija paredz tikai vertikālo saistību, taču reālajos apstākļos pastāv arī horizontālā, proti, saistība starp dažādām nozarēm (starpnozaru). Viens no spilgtākajiem piemēriem ir apkures sistēmas ierīkošana/ekspluatācija, kuru var veikt piemēram, gan Siltumenerģētikas speciālists (Enerģētikas nozare), gan Inženierkomunikāciju tehniķis (Būvniecības nozare). Protams, attiecīgajā jomā/darbos abiem speciālistiem būs arī daļēji kopīgas zināšanas, prasmes un kompetences.  Lūdzu, ņemt vērā sekojošu:  1) "Saistītās profesijas" definīcijas paplašinājums ar starpnozaru saistību ļaus pilnvērtīgāk integrēt arī modulāro izglītības shēmu, padarot izglītības programmas tiešām elastīgākas gan savā starpā, gan arī darba tirgus izmaiņām.  2) Nemainot definīciju un atstājot to Grozījumos piedāvātā redakcijā Jūs tādā veidā vairākus būvspeciālistus atstāsiet bez sertifikātiem (skat. Būvniecības likuma 13. pantu, īpašs uzsvērums - 13. panta 4. daļa un tās 1. punkts).  Līdzīgu iebildumu ir izteikusi arī **Latvijas Siltuma, gāzes un ūdens tehnoloģijas inženieru savienība,** iesakot izslēgt no likumprojekta minētā punkta vārdu ,,nozares”, jo saistītās profesijas ir arī citās nozarēs. Piemēram, atsevišķās inženierzinātņu profesijās, kur papildus jāapgūst tikai ar būvniecību saistīti priekšmeti. iesaka šādas izmaiņas likumprojekta 1.panta otrās daļas 14.punktā, izsakot to šādā redakcijā:  “14) Saistītā profesija – citas saistītās profesijas ar kopīgām zināšanām, prasmēm un kompetencēm vienā vai vairākos Latvijas kvalifikāciju ietvarstruktūras līmeņos;”  **Atbildot uz sniegto viedokli** norādām, ka atbilstoši likumprojektā iekļautajai definīcijai “saistītās profesijas” “vienā līmenī” ir ne tikai vertikāla saistība, bet arī horizontāla saistība. Definīcija paredz, ka saistītā profesija ir cita nozares profesija ar kopīgām zināšanām, prasmēm un kompetencēm vienā vai vairākos Latvijas kvalifikācija un ietvarstruktūras līmeņos, tādējādi saistītā profesija ir arī starpnozaru profesija. Attiecīgi precizēta “saistītās profesijas”definīcija.  **Rīgas Stila un modes tehnikuma direktore Silvija Voitišķis** norāda uz neatbilstību starp grozījumiem 6.panta pirmajā daļā uz 1.panta 8.punktā attiecībā uz norādi par profesionālo kvalifikāciju atbilstoši LKI līmenim  Norāda arī uz nepieciešamajiem precizējumiem 15.1. pantā pirmajā daļā saistībā ar atsauci uz LKI līmeni.  Iezīmējās riski - Vai LKI 5. līmeņa īstenošana nebūs izslēdzošs kritērijs Profesionālās izglītības kompetences centra statusa saglabāšanai?  **Atbildot uz minēto viedokli**, informējam, ka atbilstoši ieteikumiem ir precizēts likumprojektā 1.panta 8.punkts un 6.panta pirmā daļa. Savukārt, lai novērsti neskaidrības, ir precizēts 15.1.panta pirmā daļa, nosakot, ka profesionālās izglītības kompetences statusu var iegūt profesionālā vidusskola, tehnikums vai koledža, kas papildus izglītības programmu īstenošanai veic papildus veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas iegūtās profesionālās kompetences novērtēšanas funkcijas, ir tiesīga iegūt profesionālās izglītības kompetences centra statusu.  **Smiltenes tehnikuma direktores vietniece Rudītes Grabovska** ir sniegusi šādu viedokli:  1) 1. panta otrās daļas 16. punkts, kas definē sasniedzamo mācīšanās rezultātu vienību kā atsevišķi pārbaudāmu un novērtējamu saskaņotu zināšanu, prasmju un kompetenču kopumu, ļoti smagnējs jēdziens, nav īsti izprotams, ka tiek lietots (kā vairāki sasniedzamie rezultāti vai kā viens sīkāk sadalīts, vai modulis.) Skatoties uz izglītības reformu kopumā, vispārējās izglītības dokumentos lieto jēdzienu sasniedzamie rezultāti (mācīšanās mērķi), pie tiem sabiedrība jau ir pieradināta, vai nevaram arī šajā dokumentā pie tā palikt? Runājot par rezultātiem vai rezultātu kopumu vai moduli (Likumprojekta 1.panta 18.punkts): Ja skatāmies ECVET principus, tad šo jēdzienu lieto kā sasniedzamo rezultātu mazāku daļu - sasniedzamos mācīšanās rezultātus var sadalīt mazākās atsevišķās mācīšanās vienībās. Modulārajā pieejā to lieto runājot par moduļu plānošanu, bet īsti neko neizsakot. Ko īsti ar šo saprotam un vērtēsim: rezultātus, vienību.  2) Likumprojektā paredzētā likuma jaunā 6.panta pirmās daļas redakcija nav īsti precīza, neatspoguļo variantu daudzveidību, kas ir anotācijas pielikumā - ir tikai apliecība, atestāts un diploms. Atbilstoši pielikumam diplomu saņem arī ar 3.LKI pretruna ar pirmās daļās 3. punktu), vēl + apliecība par 4. LKI. Attiecīgajos saistošajos MK noteikumos, ko plānots izstrādāt, ļoti jāskaidro, kad ko, par ko varēs saņemt, lai saprastu izglītības iestādes, darba devēji.  3) Ļoti atbalstām Likumprojektā paredzēto par 7. panta papildināšanu ar 15.1 un 15.2 punktu.  4) Nav īsti skaidrs, kas nodrošinās arī bezdarbnieku pārkvalificēšanu un apmācību, ja no likuma 9. panta pirmās daļas 5. punkta tiek izslēgta norāde uz bezdarbnieku pārkvalificēšanos un apmācību.  5) Likumprojekta 10.pants paredz grozījumus 12. panta otrajā daļā, nosakot, ka NEP saskaņo nozares ekspertus dalībai profesionālās izglītības iestāžu, eksaminācijas centru un profesionālās izglītības programmu akreditācijā un profesionālās kvalifikācijas eksāmenos. Nav īsti skaidrs, kā šī norma darbosies, vai to kārtos katra izglītības iestāde atsevišķi, vai tas notiks centralizēti, to nodrošinās NEP vai IZM - būs saraksts, no kura varēs izvēlēties un uzrunāt kvalifikācijas eksāmena komisijas locekļus eksāmeniem. Šobrīd jau tāpat tas nav vienkārši. Šī norma, kas ir esošajā likuma 12.panta otrās daļas 5.punktā (akreditācijās ir deleģētie, eksāmenos - nav informācijas), nav ietverta arī saistošajos 30.08.2011. MK noteikumos Nr.662 27. un 29.pants.  6) Likumprojektā vispārīgs formulējums 12.panta otrās daļas 7) un 8) punktam (Likumprojekta 10.pants) nav konkrēts, ir neskaidri definēts - kādus priekšlikumus, iespējamiem risinājumiem kam? un kam sniedz informāciju, par kādu laika periodu?  7) Nav skaidrs likumprojektā attiecībā uz likuma 16. panta pirmajā daļā definēto, ko var mācīt katra iestāde - šis pants ir papildināts ar 4.1 un 4.2 daļu, šobrīd ierobežojumi attiecībā uz zemāku līmeni ir pirmās daļas 3. punktā. Vai tehnikums var īstenot 3. LKI programmas, ja tām vispār nav 4.LKI, vai tad jāievēro šī panta trešā daļa par profesionālās izglītības iestādes nosaukumu – nosaukumu lieto atbilstoši augstākajai iestādē īstenojamai izglītības programmai, ja tās īpatsvars nav mazāks par 30%.  8) Vai saistībā ar Likumprojektā 15.pantā (grozījumi likuma 17.1pantā) paredzēto, ka konventā ne mazāk kā pieci padomnieki (tagadējā redakcijā 5-7 padomnieki) nebūs jāgroza tikko apstiprināti profesionālo izglītības iestāžu nolikumi.  9) Atbalstam likuma 25.panta panta otrās daļas jauno redakciju.  10) Lūdzam skaidrojumu Likuma 27.panta otras daļās jaunajai redakcijai - uzņem izglītojamos, kuri ir apguvuši vispārējās pamatizglītības standarta prasības pilnā apjomā un ir ieguvuši vērtējumu visos vispārējās pamatizglītības programmā noteiktajos mācību priekšmetos. Vai tagad drīkstēsim skatīties uz pamatizglītības programmu kodiem un sekmju izrakstiem, neuzņemot, ja nav apgūts un novērtēts viss. Vai šis attieksies jau uz 01.09.2020.  11) Nav skaidrs, kam plānota pieeja pie Likumprojekta 24.pantā (Likuma 29.2 pants) minētajiem profesionālās izglītības programmu absolventu monitoringa datiem – vai arī izglītības iestādēm būs iespēja redzēt ne tikai nepersonificētos datus, bet vismaz kopsavilkumus par savu absolventu turpmākajam gaitām?  12) Izmaiņas ir Likuma 31.panta sestajā daļā paredz, ka izglītojamos var apdrošināt pret nelaimes gadījumiem mācību laikā Ministru kabineta noteiktajā kārtībā. Ar apdrošināšanu saistītos izdevumus sedz izglītības iestāde, kurā izglītojamais apgūst attiecīgo izglītības programmu.” Pārejas noteikumi paredz jaunu MK regulējuma izstrādi attiecībā uz šo līdz 31.05.2020. Vai tiek plānots papildus finansējums, aprēķinot jaunās programmu īstenošanas izmaksas, atbalsts visām kvalifikācijām? Šobrīd esošais regulējums nesedz visas apdrošināšanas izmaksas, vai plānotas visas kvalifikācijas, vai tikai atkal noteiktas nozares. Esošais obligāti apdrošināmo kvalifikāciju saraksts šobrīd ir novecojis un neatbilst LKI.  **Atbildot uz minēto viedokli** informējam, ka saistībā ar 1.punktā un 2.punktā minēto iekļauts papildus skaidrojums anotācijā, norādot, ka programma sastāv no moduļiem, ko dala vairākos sasniedzamos rezultātos – kvalifikācijas daļas, kā arī papildus skaidrojums par izsniedzamajiem dokumentiem.  Attiecībā uz 4.punktā minēto skaidrojam, ka bezdarbnieku izglītošana pieskaitāma pie tālākizglītošanas. Papildus šāds skaidrojams norādīts arī anotācijā.  Likumprojekts precizēts ievērojot 5.punktā minēto viedokli.  Attiecībā uz 6.punktā minēto, norādām, ka precizēts Likumprojekta 10.pants, likuma 12.panta otrās daļas 7.punktu apvienojot ar 8.punktu un izsakot jaunā redakcijā.  Saistībā ar 7.punktā minēto, ir precizēts Likumprojekta 14.pants, precizējot tehnikumā īstenojamās programmas, savukārt, attiecībā uz nosaukuma “tehnikums” lietojumu, tiek atstāts Profesionālas izglītības likuma 16.panta trešās daļas spēkā esošais regulējums, atbilstoši kuram profesionālas izglītības iestāde ir tiesīga īstenot dažādu pakāpju izglītības programmas, un izglītības iestādes nosaukumu nosaka atbilstoši augstākajai attiecīgajā izglītības iestādei īstenojamai izglītības pakāpei, ja attiecīgo izglītības programmu īpatsvars nav mazāks par 30%.  Informējam, ka saistībā ar izmaiņām par konventa sastāvu obligāti nebūs jāveic grozījumi profesionālo izglītības iestāžu nolikumos, izņemot, ja izglītības iestāde gribēs konventa sastāvu paplašināt (viedokļa 8.punkts).  Saistībā ar 10.punktā minēto par nepieciešamību skaidrot Likuma 27.panta otrās daļas jaunajā redakcijā noteikto, informējam, ka anotācijā sniegts skaidrojums.  Attiecībā uz 11.punktā norādīto par to, kam būs pieeja absolventu monitoringa datiem, informējam, ka atbilstoši Likumprojektā norādītajam publiski pieejamās informācijas apjomu un publiskošanas kārtību noteiks Ministru kabineta noteikumi.  **VSIA “Rīgas Tūrisma un radošās industrijas tehnikums” valdes locekle, direktore llze Ločmane**  Likumprojekta 29.2 panta pirmajā daļā "Profesionālās izglītības programmu absolventu monitoringa datu apstrāde", paredzē iekļaut normu, kura ņemot vērā līdzšinējo pieredzi, faktiski nav realizējama. Iemesls - izglītības iestādei nav iespējams iegūt ticamus datus un veikt absolventu aptauju, jo ir jāņem vērā normatīvo aktu regulējums par fiziskas personas datu aizsardzību. Absolventam nav pienākums sniegt šādus datus, tāpat arī darba devējs šādu informāciju nesniegs (jo īpaši par ienākumiem). Neraugoties uz to, ka Likumprojektā iekļauta norma "nepersonificētus", komunikācija starp izglītības iestādi - darba devēju - absolventu, ir personificēta. Anotācijā nav nekāda paplašināta atruna šādai regulējuma nepieciešamībai. Manuprāt, tas nav risināms Profesionālās izglītības likuma ietvaros un likumdevējam jāatrod citas iespējas, jo statistika, protams ir nepieciešama.  **Atbildot uz minēto viedokli**, informējam, ka monitoringa datu apstrādi veiks Centrālā statistikas pārvalde un izglītības iestādei tas nebūs jādara. Monitoringa datu sagatavošanai Centrālā statistikas pārvalde apstrādās personificētus datus no Valsts ieņēmumu dienesta, Valsts izglītības informācijas sistēmas un Nodarbinātības valsts aģentūras. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | IZM, Valsts izglītības satura centrs, Izglītības kvalitātes valsts dienests, Akadēmiskās informācijas centrs, Ekonomikas ministrija, Centrālā statistikas pārvalde, Labklājības ministrija, Kultūras ministrija, Iekšlietu ministrija, Zemkopības ministrija, Latvijas Darba devēju konfederācija, Lauksaimnieku organizāciju sadarbības padome, profesionālās izglītības iestādes, koledžas, augstskolas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas.  Esošās institūcijas netiek reorganizētas vai likvidētas. |
| 3. | Cita informācija | Nav. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

1. <https://www.cedefop.europa.eu/files/6123_en.pdf> [↑](#footnote-ref-1)